
הצעת חוק זכויות החולה (תיקון – צוואה מחיים), התשס"ד-2004, פ/1550 של חה"כ חן ובריזון

הצעת חוק הימנעות מהארכת חיים, התשס"ג-2003, פ/924 של חה"כ איתן

הצעת חוק הימנעות מהארכת חיים, התשס"ג-2003, פ/1336 של חה"כ ברונפמן
היו"ר שאול יהלום:


אני מתכבד לפתוח את ישיבת הוועדה המשותפת של ועדת העבודה, הרווחה והבריאות  וועדת החוקה, חוק ומשפט. אנחנו ממשיכים בדיון בהצעת החוק המונחת בפנינו, הצעת חוק החולה הנוטה למות. אנחנו ממשיכים לדון על-פי הנוסח ההיולי של הממשלה. 


בישיבה הקודמת התמקדנו בפרק ד', בשמיעת עמדתו של קטין. למרות שאמרנו שהגילאים בהם נקבנו, 15 ו-17, הם גילאים לא סופיים אבל לצורך הוויכוח ולצורך הדיון כרגע הם הגילאים. אחר-כך כשנגמור לעבור על כל הסעיפים יתכן ונוסיף שנה או נוריד שנה בגילאים האלה. 


התלבטנו מאוד עד כמה לשתף את הקטין בהחלטות. הנושא האתי המוסרי העיקרי שעמד לפנינו הוא שלעתים האמת העובדתית מוסתרת מהקטין וזאת כדי לאפשר לו את חייו הנותרים עד לפטירתו הוודאית במצב רוח ובהרגשה נוחה יותר מאשר אילו היה יודע מה צפוי לו. יתכן והידיעה הזאת אינה מתאימה לקטין ומתאימה יותר לאדם מבוגר. כאשר התייחסנו להחלטות על אי-הארכת חיים, מכיוון שהכנסנו את הקטין למסכת קבלת ההחלטות הרי התעוררה אצלנו התלבטות כלשהי. אנחנו אומרים: ממה נפשך, אם אתה מכניס אותו למסכת קבלת ההחלטות אז צריך להגיד לו את האמת העובדתית, אבל כאשר אתה אומר את האמת העובדתית יתכן ואתה פוגע באיכות חייו. מצד שני, אם אתה לא רוצה להגיד לו את האמת העובדתית, מי מחליט בעדו? אמרנו שנשוב לדון בכל הדברים האלה אחרי חשיבה נוספת של שבוע ימים של כל הגורמים היושבים סביב השולחן הזה.


אני מקדם בברכה את פרופ' כשר. אנחנו משתדלים לשבת כאן מדי יום שלישי. אתה יכול לקחת חופשה מהלימודים, גם התלמידים ישמחו וגם אנחנו נשמח ...


פרופ' אברהם שטינברג תיכף יגיד לנו עם מי הוא התייעץ. הוא הביא בפנינו רעיון לניסוח חדש של פרק ד'. אני אתן לו להציג את הדברים ולהסבירם, בבקשה.

אברהם שטינברג:


כפי שהיושב-ראש הציג, בדיון הקודם עלו כמה שאלות ביחס לקטין. אחת מהן היא הדילמה שהוצגה כרגע. השנייה, בהצעה המקורית לא כתוב מי בעצם מחליט עבור הקטין, לא היה שום גורם שמחליט. והשלישית, עלתה השאלה האם אין להבחין בין רצונו של הקטין שיאריכו את חייו ובין רצונו של הקטין שלא יאריכו את חייו, האם צריך לעשות הבחנה כלשהי בין שני אלה.


לאור ההערות הללו מונח לפניכם תיקון, שמורכב כרגע משני סעיפים במקום הסעיף האחד המקורי. אני רוצה להודות לד"ר ויגודה שעזר לי מאוד בניסוח וגם בחשיבה הרעיונית, וגם הוא התייעץ עם גורמים נוספים. בסופו של דבר ההצעה היא כדלקמן:


הסעיף הראשון, סעיף 6, נותן את הסמכות להורים, שהם האפוטרופסים הטבעיים לקבל החלטה עקרונית עבור הקטין באופן כללי. זה גם הנוהל היום-יומי. אני חושב שבזה אנחנו רק מעגנים דבר קיים.


אנחנו מציעים להוסיף שאם תהיה מחלוקת בין הורי הקטין, בינם לבין עצמם, כמו שקורה לעתים, שהאבא אומר תאריכו את חייו והאמא אומרת לא תאריכו את חייו, או בינם לבין הרופא האחראי – וכאן הנקודה שאני חושב שמאפיינת את המצב, שאם אדם בגיר רוצה משהו אז זה רצונו, אין אינסטנציה שתכפה עליו אחרת. ההורים אמנם נחשבים כמייצגים הטובים ביותר של הילד אבל עדיין הם לא הילד עצמו ויכול להיות שיש להם אינטרסים זרים שמותר לבחון אותם. הרופא האחראי יצטרך לשקול האם ההורים באמת מייצגים את טובת הילד או אולי הוא חושד שיש כאן איזה אינטרס שהוא לא טובת הילד ואז תכריע בדבר הוועדה המוסדית. במקרים כאלה הדבר יובא בפני הוועדה המוסדית. זאת אומרת, שהאפוטרופסות הטבעית חזקה יותר. 

היו"ר שאול יהלום:


לצורך החדשים שבינינו תגיד בקצרה מה היא הוועדה המוסדית.

אברהם שטינברג:


מדובר על ועדת אתיקה, שתוגדר בהמשך, עוד לא הגענו לדון בה, שדומה לוועדת האתיקה של חוק זכויות החולה אבל אנחנו הצענו בה הרכב שונה וגם סמכויות שונות ומנגנון שונה לאור הניסיון המצטבר של ועדות האתיקה על-פי חוק זכויות החולה שכמעט לא מתכנסות והן לא פעילות. אנחנו חשבנו שיש בעיות בסיסיות בוועדה הזאת שצריך לתקן אותן אם אנחנו רוצים שהיא תפעל. בעצם מדובר כאן על מה שקוראים "ועדת אתיקה", שתוגדר בהמשך. 

היו"ר שאול יהלום:


סעיף 6 אינו מבחין בין הגילאים השונים. זאת אומרת, מדובר על כל מי שגילו נמוך מ-17 שנים. 

אברהם שטינברג:


בכל מקרה ההורים מוסמכים לייצגו. אבל אם ההורים מייצגים את הקטין ויש מחלוקת בינם לבין עצמם או בינם לבין הרופא האחראי אז מביאים את זה לוועדה מוסדית.

ג'ודי וסרמן:


יש לי הערה טכנית קטנה שאפשר יהיה לשים אותה בצד. כאן מדובר על הורה של קטין בלי שאנחנו מגדירים מי הוא קטין. יש לנו הגדרה של "בעל כשרות", שזה מגיל 17 ומעלה. אין לנו כאן הגדרה של "קטין", שזה עד גיל 17. לכן אם אנחנו רוצים את הקטין שהוא עד 17 עלינו להגיד כאן "קטין שטרם מלאו לו 17 שנים". אם לא, אנחנו הולכים לקטין שטרם מלאו לו 18 שנים על-פי ההגדרות הכלליות. אם הכוונה עד 17 צריך לומר את זה. 

אברהם שטינברג:


נוסיף "קטין שטרם מלאו לו 17 שנים", כמו בסעיף הבא.

אדי ווייס:


יש לי הערות לסעיף הזה. 

היו"ר שאול יהלום:


אני מציע לחכות עד שפרופ' שטינברג יציג את כל התיקון ואז נשמע הערות על הכול ביחד.

אברהם שטינברג:


הסעיף הבא, שקראנו לו עכשיו סעיף 7, דומה לסעיף הקיים בהצעה המקורית אבל עם תוספת שלקחה בחשבון את הדיון שהיה בוועדה. 

"(א)
קטין שטרם מלאו לו 17 שנים והוא חולה הנוטה למות, זכאי להשתתף בקבלת החלטה על הטיפול הרפואי בו, בהתקיים שני אלה:"


צריכים להיות שני תנאים כדי לשתף אותו בדיון.

"(1)
הקטין מודע למצבו, ומבקש להשתתף בקבלת החלטה כאמור בעניינו;"


דהיינו, שלא יווצר מצב שאנחנו מזמינים אותו לדיון ובדיון מיידעים אותו שהוא הולך למות. חשבנו שמבחינה מוסרית זה לא נכון. אז הוא כבר מודע למצבו ורק אז, אם הוא מבקש הוא ישתתף בדיון. התנאי השני הוא:

"(2)
הרופא האחראי, בהתייעצות עם מומחים הנוגעים בדבר, קבע שכושרו ובשלותו השכליים והנפשיים של הקטין מתאימים לשיתופו בקבלת החלטה כאמור בעניינו."


זאת אומרת, אם יש לנו קטין שהתקיימו שני התנאים האלה, הוא זכאי להשתתף. אני חושב שבזה אנחנו די עונים על הדילמה האתית שהיתה בגרסה המקורית, שדיברה רק על בשלותו וכושרו השכליים והנפשיים, שאז יכול היה להיווצר מצב שהרופאים היו מעריכים שהוא בשל והיו מזמינים אותו לדיון ומגלים לו לראשונה שהוא עומד למות. חשבנו שזה דבר לא מוסרי.

זאב אהרונסון:


מופיע כאן פעמיים "מומחים הנוגעים בדבר". מי זה?

אברהם שטינברג:


זה יכול להיות פסיכיאטר או פסיכולוג, זה יכול להיות עובדת סוציאלית או רופא שמטפל בבעיה החולנית הספציפית של החולה. הרופא האחראי הוא מנהל המחלקה, כך הגדרנו, או נציגו. הוא יכול לקבל אינפוט מכל מיני מומחים כפי שהדברים מחייבים. לפעמים אתה רוצה התייעצות פסיכיאטרית או סוציאלית.

ג'ודי וסרמן:


אין טעם להוסיף כאן את הרופא האישי, במקרה שקיים?

אברהם שטינברג:


אני לא יודע מה רופא אישי מוסיף לקטין.

ג'ודי וסרמן:


כי הוא מכיר את הקטין כבר קודם. זה יכול להיות מצב שהוא הגיע אתמול לבית-החולים.

אברהם שטינברג:


אבל בתור מה הוא מכיר אותו? בדרך כלל רופא אישי לא מכיר את הקטין היטב.

היו"ר שאול יהלום:


גם הרופא האישי הוא ב"מומחים הנוגעים בדבר". למה לא?

ג'ודי וסרמן:


כי הוא לא רופא מומחה.

היו"ר שאול יהלום:


הוא לא צריך להיות רופא מומחה. צריך להיות ברור שזה לא רופאים מומחים. 

אברהם שטינברג:


כל מי שיכול לתרום. 


הוספנו עוד סעיף קטן הקובע כדלהלן:

"(ב)
אופן שיתופו של הקטין ייקבע על-ידי הרופא האחראי, בהתייעצות עם מומחים הנוגעים בדבר, ועם הוריו של הקטין, בהתאם לגילו ולמידת בגרותו."


זאת אומרת, לפעמים רוצים לדבר איתו רק בארבע עיניים, לפעמים רוצים לחשוף אותו לקבוצה גדולה יותר, לפעמים רוצים לקבל ממנו פרטים ספציפיים ולפעמים רוצים לקבל ממנו תמונה כוללת יותר. כל זה יצטרך להיות תוך כדי דיון כי בכל זאת הוא ילד. 

"(ג)
התגלעה מחלוקת בין הקטין הנוטה למות כפי הגדרתו בסעיף קטן (א) לעיל" – דהיינו שהוא עונה על שני התנאים –  "לבין הוריו או בינו לבין הרופא האחראי, לעניין הטיפול הרפואי בו:

(1)
אם רצונו של הקטין שחייו יוארכו, [בניגוד לעמדתם של הוריו או של המטפלים בו], יפעל הרופא האחראי בהתאם לרצונו של הקטין;"


זאת אומרת, אנחנו מקיימים את החזקה שקבענו מראש, החזקה שאדם רוצה להוסיף לחיות ואם הקטין רוצה לחיות, זה שההורים לא רוצים זה לא יהיה בעל משקל מספיק. 

"(2)
אם רצונו של הקטין להימנע מהארכת חייו, [בניגוד לעמדתם של הוריו או של המטפלים בו], והוא קטין שמלאו לו 15 שנים, תכריע במחלוקת הוועדה המוסדית."

היו"ר שאול יהלום:


זאת אומרת, כשהוא בן פחות מ-15 שנים – לא נשמע לו. כאשר הוא בן יותר מ-15 שנים – תכריע הוועדה המוסדית. 

אברהם שטינברג:


יהיה לו לפחות מעמד להביא את עניינו לוועדה המוסדית ולבקש לקצר את חייו. 

היו"ר שאול יהלום:


יש לנו כעת תמונה שלמה יותר ועל זה עכשיו בהחלט אפשר להתווכח. 


אני רק שואל, אם סעיף 7(א)(1) לא מתקיים, זאת אומרת הקטין אינו מודע למצבו עוד לפני הדיון, אז אנחנו נותנים כאן להורים או לרופא האחראי את ההחלטה בלי לשתף את הקטין. זאת אומרת, הוא יכול להיות בן ¾16 והוא לא ישתתף בעניין הזה. נכון?

אברהם שטינברג:


נכון. לד"ר ויגודה היתה כאן הערה בדיון המוקדם שלנו. המצב הנוכחי הוא שלקטינים עד גיל 18 בעצם אין שום say. לא משתפים אותם, לא מדברים איתם, הם לא חלק מהתהליך. אנחנו מכניסים כאן בכל זאת שינוי, שלא קיים בהרבה מקומות, בטח לא קיים היום בארץ, ואנחנו נותנים לקטין מידה כלשהי של השתתפות. יכולנו להרחיק לכת עוד יותר ולתת לו מידה מקסימלית, כמעט שווה למבוגר, אם החלטנו שהוא בשל. לדעתי, ואני מביע כאן את דעתי האישית, זה מרחיק לכת. זאת אומרת, להפוך ילד למקבל החלטה כל-כך גורלית אני חושב שיהיה לא נכון, אפילו אם הוא נראה לנו בשל. בכל זאת יש הבדל בין ילד לבין בגיר.

אברהם רביץ:


יש נפקא מִנה מה ההחלטה של הילד. אם הילד אומר שהוא רוצה להמשיך לחיות אז זה יגבר על הכול, בכל גיל.

אברהם שטינברג:


את זה אמרנו בפסקה (ג)(1), זה תמיד מתקבל, גם אם הוא בן 10, ותיכף ד"ר ויגודה יתייחס לזה. 

היו"ר שאול יהלום:


"אם רצונו של הקטין שחייו יוארכו יפעל הרופא האחראי בהתאם לרצונו של הקטין", זה מגיל אפס ועד גיל 17 או עד בכלל, עד 120, אין הגבלת גיל.

זאב אהרונסון:


השאלה היא אם אפשר לא להגיד לו ולא להאריך את חייו בצורה מלאכותית. האם אנחנו לא מחויבים ליידע אותו?

היו"ר שאול יהלום:


לפי מה שכתוב כאן לא מחויבים ליידע אותו. אם הוחלט שאנחנו רוצים לא לגלות לילד הזה את מצבו הסופני והקשה אז גם ההחלטה האם לחבר אותו פעם שנייה למכונת הנשמה היא החלטה של אלו שהחליטו עבורו, לא לקצר את חייו אבל לא להאריך בצורה מלאכותית.


אני מבקש לא להעיר אף הערה על הגילאים, לא על גיל 17 ולא על גיל 15. כשנגמור את הכול נחליט אם צריך לשנות כאן משהו. עכשיו אנחנו דנים על העניין העקרוני.

ג'ודי וסרמן:


לעניין סעיף 7(ב) – יש שם הוראות לעניין אופן השיתוף של הקטין, שאופן השיתוף ייקבע על-ידי הרופא האחראי. אני מבינה מפרופ' שטינברג שהכוונה להחלטה טכנית, האם לשתף אותו בפורום גדול או בפורום קטן וכולי. אני לא כל-כך רואה התייחסות לעניין מהות השיתוף. בסדר, שיתפנו את הילד בכל גיל, בפורום גדול או בפורום קטן, בפורום שייקבע על-ידי הרופא או לרמת המידע שהרופא ייקבע. איזה משקל יש לעמדה של הילד? אני רואה משקל לעמדה של הילד רק בפסקה (ג)(2), כשמדובר על ילד שמלאו לו 15 שנים. זאת אומרת, אם אנחנו מדברים על ילד שמלאו לו 13 או 14 שנים ושיתפו אותו במידע - - - 

אברהם שטינברג:


אז אם הוא רוצה להאריך את חייו, זה קובע. ואם הוא לא רוצה, לא ישמעו לו. 

ג'ודי וסרמן:


ואם הוא לא רוצה להאריך את חייו אז לא ישמעו לו בכלל. אני שואלת האם זה נכון לשתף אותו כאשר לא מלאו לו 15 שנים אם לא שומעים לו בכלל. יש כאן סתירה כלשהי. 

אברהם שטינברג:


לדעתי אין כאן בעיה, וגם דיברנו על זה בפעם שעברה, מפני שהשיתוף שלו יכול להועיל גם לאחרים. למשל, אם בא ילד בן 14 והוא לא רוצה שיוסיפו להאריך את חייו. ההורים עד עכשיו היו בעמדה שהם רוצים להוסיף על חייו. אז אם ההורים יתעקשו שכן יוסיפו להאריך את חייו אז יוסיפו אבל בהחלט יכול להיות שהשיתוף שלו יביא לדיון מחודש ואולי ישנה את עמדתם. אז יש משמעות לשיתוף למרות שהוא לא בדרגה כזאת שהוא יכול לקבוע מה לעשות איתו. 

ג'ודי וסרמן:


זה אפילו לא עובר לוועדה המוסדית.

היו"ר שאול יהלום:


זה יכול לבוא לוועדה המוסדית. נניח שיש מחלוקת בין ההורים והילד שותף. אמרנו שבמחלוקת כזאת זה עובר לוועדה המוסדית. אז הוועדה המוסדית תשמע מה הילד רוצה. 

ג'ודי וסרמן:


גם אם הילד לא יודע זה עובר לוועדה המוסדית. אני אומרת שמשקל העמדה של הילד בעצם לא בא לידי ביטוי. 

יצחק לוי:


זה משוב מהילד, זה פידבק שמקבלים מהילד.

היו"ר שאול יהלום:


נניח שהאבא רוצה והאמא לא רוצה, יש מחלוקת בין ההורים. הילד בן 12. מה עושים במקרה כזה? מעבירים לוועדה המוסדית. הוועדה המוסדית מקבלת את כל החומר ומשתתפת בהכרעה בעניין הזה, ולא משנה כרגע כיצד, עוד נגיע לדון בזה. אם אלה דברים גבוליים מאוד אז ברור שמשנה לה מה אמר הילד הקטן כשהיא באה להכריע בין האבא לבין האמא. 

ג'ודי וסרמן:


יש התייחסות לעניין ההכרעה בין האבא לבין האמא בסעיף 6(ב). שם נאמר "התגלעה מחלוקת בין הורי הקטין, או בינם לבין הרופא האחראי, תכריע במחלוקת הוועדה המוסדית". אבל אין כאן שום say למה שהילד הקטין אומר. 

היו"ר שאול יהלום:


אם הוא מודע למצבו הילד תמיד מדבר. נכון שאין לו say בחוק אבל אני אומר לך שיש לו say. 

ג'ודי וסרמן:


בסעיף 7(ג)(2) – זה המצב שהילד רוצה אחרת משני הוריו או מאחד מהוריו ואתה מעביר את זה לוועדה המוסדית רק אם מלאו לו 15. אם רצונו של הילד שונה מרצון שני הוריו או מרצון אחד מהוריו אתה מעביר את זה לוועדה המוסדית רק אם מלאו לו 15 שנים. 

אברהם שטינברג:


אבל אם זה עבר בגלל סיבה אחרת כן ישמעו אותו, גם אם הוא צעיר יותר. 

היו"ר שאול יהלום:


סעיף 7(ג) זה כאשר יש מחלוקת בינו לבין ההורים או בינו לבין אחד ההורים. אבל מה אם יש מחלוקת בין ההורים עצמם? 

ג'ודי וסרמן:


זה משהו אחר. הוועדה המוסדית לאו דווקא מודעת למה שהילד רוצה.

היו"ר שאול יהלום:


היא חייבת להיות מודעת.

אברהם שטינברג:


זה חלק מהאינפורמציה. 

היו"ר שאול יהלום:


את זה אפשר להוסיף, שבכל תהליך החלטה, כולל הוועדה המוסדית, דעתו של הילד חייבת להיות מונחת. אם הילד הביע את דעתו אז כל הדרגים צריכים לדעת אותה. אני מבקש להוסיף את זה. 

זאב אהרונסון:


יש כאן עוד בעיה לוגית. אם אנחנו אומרים שקטין שמלאו לו 15 שנים יש לו say, זאת אומרת הוא יכול להשפיע על אי-הארכת חיים, אז אנחנו מחויבים לגלות לחולה מגיל 15 ואילך את מצבו. אם נתנו לו זכות להתערב בעניין, אנחנו מחויבים לגלות לו את המצב. לא יכול להיות שניטול ממנו את הזכות להתערב, שהיא זכות חוקית, על-ידי כך שנעלים ממנו את מה שיש לו.

אברהם רביץ:


ואם גילוי העניין לפי דעת המומחים תזיק לו?

זאב אהרונסון:


אם לילד בן 15 יש על-פי חוק זכות להתערב בגורלו - - -

אברהם שטינברג:


זכות חלקית.

זאב אהרונסון:


לא חשוב. זכות חלקית להתערב. אתם נותנים לו את הזכות. אז לא יכול להיות שתיטלו ממנו את הזכות לדעת. אף אחד מאתנו הוא לא אלוהים. אם נתנו לו כאן את הזכות להתערב בגורלו אנחנו חייבים לתת לו את הכלים לעשות את זה. אם לא תגיד לו כלום אז כל הפסקה שכתבת כאן לא ראויה.

אברהם רביץ:


אם אלה שמכירים אותו והמומחים שמכירים אותו אומרים שזה עלול להזיק לו, להרע את מצבו אם תגלה לו שמצבו סופני אז אני חושב שבהחלט - - - אבל אם הוא יודע אז הוא יגיד. מוטב שלא יידע.

זאב אהרונסון:


למה בגיל 18 זה אחרת?

היו"ר שאול יהלום:


נצא מתוך הנחה שאמרו שלא רוצים לגלות לילד כדי שחייו יהיו נעימים יותר. נניח שיש לו מחלה שעצם העובדה שהוא יידע שהוא חולה בה תהרוג אותו בדיכאון, למשל איידס או אני לא יודע מה. 

זאב אהרונסון:


אנחנו מדברים על חולה סופני, חולה נוטה למות. 

היו"ר שאול יהלום:


שיש לו עוד חצי שנה לחיות. אם הוא אומר שהוא רוצה לחיות – אין שום בעיה. עכשיו הוא רואה את סביבתו, רואה את הוריו ואומר: למרות שאני לא יודע מה יש לי – אני רוצה למות. 

זאב אהרונסון:


אם הוא לא מודע למצבו אז - - - 

היו"ר שאול יהלום:


ואם הוא יהיה מודע למצבו, אז מה, זה יחזק את רצונו למות? בוודאי שיחזק את רצונו למות. הרי אנחנו מסתירים רק דבר רע, לא דבר טוב. ממה אתה חושש כאן? אנחנו מדברים על ילד שגילו פחות מ-15 שנים שאומר: אני רוצה למות. תאפשרו לי, אני סובל מכאבי תופת, נורא ואיום. למה לי חיים? אז אתה אומר לו: אני רוצה להגיד לך גם שיש לך איידס ואתה בטוח תמות. אז מה? אז הילד יגיד: לא, אז עכשיו אני רוצה לחיות? מה הועלת בכך? אתה לא מקבל את דעתו בלי החלטת ועדה מוסדית, זה ברור, אבל בכל מקרה מה הועלת?

זאב אהרונסון:


באותו רגע אתה נתת סמכות לאנשים אחרים להאריך את הסבל שלו, ואולי זה סבל כזה שבאמת נוטל ממנו את הנאת החיים. אם אנחנו נותנים למישהו את האפשרות - - - 

היו"ר שאול יהלום:


מה אתה רוצה?

זאב אהרונסון:


אני רוצה לגלות לו.

היו"ר שאול יהלום:


אבל אם תגלה לו זה לא ישנה לגבי האנשים בוועדה המוסדית. זה לא משנה את העובדה שנתת לוועדה המוסדית להאריך את חייו. בהנחה שמדובר כאן באנשים רציניים וטובים אז זה שהודעת לו או לא הודעת לו, זה לא משנה. במה תעזור העובדה שגם הודעת לו? במה זה יעזור?

זאב אהרונסון:


בחוק הזה יש לוגיקה מסוימת. אנחנו אומרים שמנקודת גיל מסוימת ואילך צריך להגיד לבן אדם, בין אם זה טוב ובין אם זה רע, והוא צריך להחליט על גורלו, וזה גיל 18 או גיל 17. עכשיו החלטת להיות gracious, להקטין את זה לגיל 15 ולהגיד: גם בגיל 15 מותר לילד להתערב בגורלו. אבל אם מותר לו, אם הוא זכאי – אתה חייב להגיד לו. אחרת הוא לא יכול לקיים את הזכות הזאת. אחרת, אל תיתן לו בכלל. בואו נתחיל מגיל 17 ושלום, לא נספר לאף אחד.

היו"ר שאול יהלום:


למה להאריך את סבלו?

קובי שפירא:


ד"ר אהרונסון, אתה רוצה לכפות את המידע הזה?

מיכאל ויגודה:


אני חושב שאם אנחנו נבין היטב את הכוונה של כל אחד מן הסעיפים שלפנינו אולי זה יקל על הקושי שאנחנו עומדים בפניו. 


סעיף 6 מדבר על סמכות הורה, וזה מקובל עלינו.


סעיף 7 – נדמה לי שכאן כותרת המשנה צריכה להיות "שמיעת עמדתו של קטין", כאשר הכותרת של הפרק לא צריכה להיות "שמיעת עמדתו של קטין" כי הרי הסעיפים מדברים לא רק על שמיעת עמדה אלא בצורה רחבה יותר, אנחנו צריכים לדבר על "טיפול בקטין שהוא חולה הנוטה למות".

היו"ר שאול יהלום:


נכון, הכותרת לא נכונה. 

מיכאל ויגודה:


ודבר נוסף שאני מרשה לעצמי להעיר עליו, וזאת הערה שקיבלנו תוך כדי עבודת הניסוח, אנחנו חושבים שנכון יותר להעביר את הסימן הזה אל סיום הפרק שעוסק ב- - - 

היו"ר שאול יהלום:


עזוב את זה כעת. בסדר. לפני שנצביע נאפשר לכל אחד להעיר איך לסדר את הפרקים.

מיכאל ויגודה:


סעיף 7 עניינו שיתוף הקטין בקבלת ההחלטה, באיזו מידה הרופא האחראי חייב לשתף את הילד בקבלת ההחלטה. אנחנו אומרים שאם הילד מודע למצבו ואם לפי הערכת הרופא האחראי הוא גם בשל להשתתף אז בואו נשתף אותו. אם שני התנאים האלה מתקיימים אז משתפים אותו. 

היו"ר שאול יהלום:


וכאן הוספנו: ודעתו תלווה את כל התהליך.

מיכאל ויגודה:


נכון. ומכיוון שהסעיף הזה אומר שהוא זכאי להשמיע את דעתו, כי הוא זכאי לנסות ולהשפיע על ההחלטה שתתקבל בקשר אליו כי הרי בסופו של דבר אלה החיים שלו, אז כמובן שהוראות החוק חלות על כל הגורמים, כולל הוועדה המוסדית בשעה שהיא באה להכריע. היא לא יכולה לסטות מעקרונות החוק. אם עיקרון החוק הוא שלילד זכות להשמיע דברים כדי להשפיע על ההחלטה על גורלו אז זה בוודאי מחייב גם בשלב הזה.


את הסעיף הבא, שכרגע מופיע בפנינו כסעיף קטן 7(ג), אחרי מחשבה נוספת הייתי שם כסעיף נפרד. עניינו הוא מה קורה כאשר יש מחלוקת בין הילד הנוטה למות לבין הגורמים המטפלים או מי שאחראי להחליט על גורלו. אנחנו לא נכנסים בהקשר הזה לשאלה האם שיתפו אותו או לא שיתפו אותו. יכול להיות שלא שיתפו אותו אבל הילד צועק ממיטת חוליו "אני רוצה להמשיך לחיות". יש קיץ לפניו – "אני רוצה בקיץ להיות עוד בחיים". הוא משמיע את הקול הזה. אני חושב שמה שכתוב כאן נכון, גם אם לא שיתפו אותו וגם אם הוא ילד בן 10 או בן 8 שאומר שהוא רוצה להמשיך לחיות אני רוצה שיהיה ברור שיקבלו את בקשתו להוסיף לחיות ויטפלו בו ויאריכו את חייו. 


אבל מה קורה כאשר, בין אם שיתפו אותו לפי סעיף 7 ובין אם לא שיתפו אותו בגלל שהעריכו שהוא לא בשל להשתתף, הוא אומר "אני לא רוצה להמשיך לחיות, אל תאריכו את חיי באופן מלאכותי"? אז אנחנו אומרים, אם הוא ילד שהגיע לגיל 15 אז ניתנת לו על-פי החוק האפשרות לבוא ולהשמיע דברים ולערב את הוועדה המוסדית. אם הוא צעיר מן הגיל הזה, גם אם הוא אומר את מה שהוא אומר ההחלטה של ההורים היא ההחלטה המחייבת לעניין הזה.

היו"ר שאול יהלום:


האם אתה עובר לפסקה 7(ג)(2) רק בתנאי שפסקאות (1) ו-(2) בסעיף קטן 7(א) נתמלאו?
מיכאל ויגודה:


לא, בפירוש לא. 

היו"ר שאול יהלום:


על זה אתה צריך לענות לד"ר אהרונסון. הוא אומר: מאחר וזה לא תנאי, ויכול להיות שפסקאות (1) ו-(2) בסעיף קטן 7(א) לא יתמלאו, כלומר מדובר בילד שלא מודע למצבו ואף על-פי כן זועק "אל תאריכו את חיי בצורה מלאכותית", וקרוב לוודאי, לצורך הוויכוח בואו נניח שהוועדה המוסדית תיענה לו בגלל שהוא אמר את זה, מה שאמר הילד הזה בן ה-16 יהיה שיקול חשוב מאוד בעמדתה, ולכן היא תיענה לו. שואל ד"ר אהרונסון האם זה נכון ומוסרי וצודק שכל התהליך היה והוא רצה שלא יאריכו את חייו ונענינו לו כאשר הוא לא היה מודע למצבו הנורא והאיום? הוא אומר: אם אתה לא מאריך את חייו, למרות שהוא מבקש את זה ואתה נענה לו, תן לו את מלוא האינפורמציה. ואני אמרתי לו: אם עוד אין לו את כל האינפורמציה ולמרות הכול הוא רוצה שלא יאריכו את חייו, קל וחומר שכאשר הוא יידע את מצבו הוא בוודאי יבקש שלא יאריכו את חייו, כי מה שאנחנו מסתירים מפניו הוא דבר רע, לא דבר טוב. אז למה לקלקל לו את מצב הרוח בדרך אל אי-הארכת חייו? זאת השאלה שעומדת בפנינו.

זאב אהרונסון:


אז בואו נוריד את התנאי שהוא מודע למצבו.

מיכאל ויגודה:


אני בהחלט מסכים עם ההערה. 

היו"ר שאול יהלום:


לפסקה (ג)(1) זה לא רלוונטי כי הוא אומר שחייו יוארכו.

ג'ודי וסרמן:


אבל אם הוא יידע שיש לו עוד יממה לחיות אז אולי הוא לא יאמר שחייו יוארכו.

היו"ר שאול יהלום:


מה זה משנה? אם הוא במצב כזה שהוא סובל את היסורים והוא אומר: טוב לי, אני רוצה להיות אתכם עוד, לראות אתכם, אז אני צריך להגיד לו: אבל תדע לך, בעוד 24 שעות אתה מת? או: יש לך איידס הכי גרוע בעולם? מה אכפת לי? אם הוא סובל ורוצה להמשיך לחיות, תן לו. אלא מדובר כאן רק במקרה שהוא אומר: תקצרו את חיי. אנחנו עושים כאן במידה מסוימת פעולה מוסרית קשה כלפיו, שלא מאריכים את חייו. האם אני צריך עוד להחמיר את חייו, שהוא ימות תוך כדי ידיעת מצבו או תוך ידיעה שהחליטו קודם שלא להאריך את חייו?

זאב אהרונסון:


אפשר להוריד את המילים "הקטין מודע למצבו". אפשר לומר רק "הקטין מבקש להשתתף בקבלת ההחלטה". ואז לא צריך שיהיה מודע. 

אדי ווייס:


הוספנו שהקטין מודע למצבו בעקבות הדיון הקודם. בשבוע שעבר כמעט שעה שלמה דנו בעניין הזה, בשאלה האם יש חובה מוסרית לספר לילד שהוא עומד למות. 

היו"ר שאול יהלום:


אנחנו כן רוצים לקבוע בזה כללים ולא ליצור בזה עמימות. אנחנו רוצים לקבוע כללים, לפיהם במקרים מסוימים לא חייבים לידע את הקטין.

אדי ווייס:


בחוק הזה על כל פנים אנחנו לא רוצים לקבוע חובה לומר לילד שהוא עומד למות. אם הוא מודע למצבו, זה אלמנט אחד, בנוסף לאלמנט של בשלותו, לבוא ולהשתתף בדיון בוועדה המוסדית. 


אני רוצה להוסיף פרט אחד, שיהיה ברור. בסעיף 7(ג) אני חושב שצריך למחוק את המילים "כפי הגדרתו בסעיף קטן (א)" משום שזה מטעה או מוביל לתוצאה בלתי רצויה. אני מציע לכתוב: "התגלעה מחלוקת בין הקטין הנוטה למות לבין הוריו או בינו לבין הרופא האחראי ..." ולהשמיט את המילים "כפי הגדרתו בסעיף קטן (א)". אני אסביר מדוע. לפי סעיף קטן (א) צריכים להתקיים שני תנאים, הוא צריך להיות מודע למצבו והוא צריך להיות גם בשל להשתתף. נניח שהעריכו שהוא אינו בשל להשתתף כי הוא בן 10, לפי זה לא יחול סעיף קטן (ג). 

היו"ר שאול יהלום:


אתה צודק, נכון. 

אסא כשר:


רציתי להעיר על השאלה שעורר סעיף 7(א)(2), האם לומר לילד בהזדמנות הזאת שהוא נוטה למות או לא. אני חושב שהשאלה העקרונית שצריך לחשוב עליה כאן היא שאלה שלא נדונה עד כה. אנחנו מנסים לקרב את מצבו של הילד למצבו של המבוגר. האתיקה הרפואית, וגם חוק זכויות החולה, אומרים לנו שהסטנדרט בקבלת החלטות רפואיות הוא שאדם מעורב בהן על יסוד מידע אמין, מוסמך ומלא על מצבו, ויש לנו אפשרות שלא למסור לו את המידע הזה במקרים מסוימים, על בסיס שיקולים מסוימים ובאישור של ועדה מתאימה. הרעיון הוא שלא מוסרים אינפורמציה רק כאשר מסירת האינפורמציה תגרום לנזק גדול עוד יותר, תזיק למצבו הבריאותי למשל.


כשאנחנו מסתכלים על הילדים ואנחנו רוצים לשתף אותם, אנחנו בעצם צריכים לשאול את עצמנו איזה חלק מכל המערכת הזאת של קבלת החלטות רפואיות אצל אדם מבוגר אנחנו מעבירים לילדים. אני חושב שהנחת המוצא צריכה להיות – חלק גדול ככל האפשר. זאת אומרת, אנחנו בעצם מחילים על הילד את מה שחל בין כה וכה על המבוגר, אלא אם כן יש לנו נימוקים טובים שלא להחיל דבר מה.


למשל, אם הילד רוצה באינפורמציה – מה שכאן לא מופיע בכלל. אם הילד הנמצא במצב הזה אומר שרצונו להימנע מהארכת חייו כי הוא סובל, אמנם אין לו תמונה מלאה אבל הוא סובל. אומרים לו מה שאומרים לו, הוריו והרופא וכיוצא בזה. מגיל מסוים ואילך, שבהנחיית היושב-ראש לא נדבר עליו, הוא בוודאי מסוגל להגיד: אז תגידו לי, אז תספרו לי, אני רוצה לדעת מה קורה כאן, למה אני מחובר למכשיר הזה, למה אתם נותנים לי את זה, על מה אתם מסתודדים שם. ואז אם הוא מבקש אינפורמציה אני חושב שברירת המחדל היא שאנחנו צריכים למסור לו את האינפורמציה שהוא מבקש, אלא אם כן יש לנו נימוק טוב שלא למסור לו את האינפורמציה. נימוק טוב שלא למסור אינפורמציה הוא כשזה מחמיר את מצבו. זה חל גם על המבוגרים וגם על הילדים. אם מסירת אינפורמציה כזאת תחמיר את מצבו, ומצבו כאן יכול להיות גם, כפי שהיושב-ראש הדגים כמה פעמים, מצבו הנפשי, כלומר הוא ירגיש רע מאוד בשארית ימיו, הרבה יותר גרוע ממה שהוא מרגיש עכשיו, זה נימוק טוב שלא לתת לו את האינפורמציה הזאת. אבל איזו אינפורמציה מוסרים לו ואיזו אינפורמציה לא מוסרים לו – אי אפשר לפרט את זה בתוך החוק מעבר לעיקרון הזה שיש לנו בין כה וכה בחוק זכויות החולה. 


לכן אני חושב שאם צריך להבהיר את זה אולי אפשר לכתוב באיזו צורה – המשפטנים ינסחו את זה – שההסכמה שלו צריכה להיות על יסוד אינפורמציה שניתנת לו לפי בקשתו, אלא אם כן מתקיימים העקרונות שאומרים שלא למסור את האינפורמציה. 

עדינה מרקס:


זה גם מופיע בחוק זכויות החולה. 

היו"ר שאול יהלום:


האם זה לא ברור? חוק זכויות החולה לא מבדיל. הוא אומר רק לא לתת אינפורמציה אם ייגרמו בשל כך נזקים. לכן ההנחה אומרת שהרופאים טיפלו בילד לפי דבריך. הרופאים טיפלו בילד ומסרו לו את האינפורמציה, או כל אדם אחר, לפי דבריך. אם צריך, נחדד את זה. לא זאת הבעיה. יכול להיות שצריכים לחדד את זה בפסקה (א)(2) ולומר: "הרופא האחראי, בהתייעצות עם מומחים הנוגעים בדבר, קבע שכושר ובשלותו השכליים והנפשיים של הקטין מתאימים לשיתופו בקבלת החלטה כאמור בעניינו וכן" – או "הקטין מודע למצבו".

ג'ודי וסרמן:


זה כתוב כאן בכוונה בלשון סביל – "הוא מודע". 

אסא כשר:


השאלה אם חל עליו העיקרון של הסכמה מדעת או לא. זה מה שאנחנו שואלים בעצם. 

קריאה:


התשובה היא כן. 

היו"ר שאול יהלום:


לא. הסכמה מדעת – בוודאי. הדעת היא הבעיה כאן, לא ההסכמה. הסכמה – כן. הבעיה היא עד כמה ליידע. אנחנו מודעים לכך שתמיד הגילוי יחמיר את הדעת, לצורך העניין. השאלה היא אם אנחנו רוצים את זה. אומר ד"ר אהרונסון: אנחנו רוצים את זה. אנחנו אומרים: לא צריך כי מכללה, אם במצב שהוא יודע את מצבו ב-90% הוא לא רוצה שיאריכו את חייו, למה לך להוסיף לו רעל רע? זה לא יעזור. העובדה שתודיע לו את מצבו לא תגרום לכך שיפרצו בו פתאום מעייני חיים ורצון לחיות, מצד אחד, ומצד שני יורידו אותו לדרגה נפשית פחותה יותר. למה לעשות את זה?

זאב אהרונסון:


ואם הוא רוצה להאריך את חייו?

היו"ר שאול יהלום:


אז גמרנו. 

זאב אהרונסון:


לא. תקרא מה כתוב בפסקה (ג)(1): "התגלעה מחלוקת בין הקטין הנוטה למות כפי הגדרתו בסעיף קטן (א)" – וסעיף קטן (א) מחייב שהקטין מודע למצבו.

היו"ר שאול יהלום:


מחקנו את המילים הללו. אם רצונו של הקטין שחייו יוארכו, בין אם הוא יודע ובין אם הוא לא יודע, אנחנו לא נעשה שום דבר שחייו לא יוארכו. אם הוא מוכן לשאת בסבל לא יקצרו את חייו. 

זאב אהרונסון:


אני סבור שהמילים "מודע למצבו" מיותרות. 

אברהם רביץ:


בואו נחשוב איך היה מגיב האדם הסביר. מסירת האינפורמציה על מצבו הסופני, האם זה לא מין דבר שברוב המקרים מזיק, הן למבוגר והן לקטין? למה מוסרים את האינפורמציה?

טלי שטיין:


זה לא משפר את מצב הרוח, זה בטוח.

אברהם רביץ:


זה בטוח. אבל אני שואל מלכתחילה. 

טלי שטיין:


אין אדם סביר בנסיבות כאלה. 

היו"ר שאול יהלום:


אתה שואל ללא קשר לחוק הזה. אתה שואל לפי חוק זכויות החולה. מלכתחילה אתה חייב להודיע.

אברהם רביץ:


זאת שאלה יסודית. למה לספר לי? האם רק בגלל שזה קורה לי אז חייבים להודיע לי?

היו"ר שאול יהלום:


כן, בוודאי. אחרת, מה זאת האפוטרופסות עליי?

עדינה מרקס:


בחוק זכויות החולה יש הסתייגות.

היו"ר שאול יהלום:


נכון. הוא שואל אותך למה רק הסתייגות. הוא אומר: בואו נכליל את זה ואף פעם לא נחייב את הרופא למסור אינפורמציה. זאת שאלה של חבר הכנסת הרב רביץ. 

עדינה מרקס:


הרי כתוב "על אף הוראות ... רשאי מטפל להחליט שלא ימסור למטופל מידע רפואי מלא או חלקי המתייחס אליו אם המידע עלול לגרום נזק חמור לבריאותו הגופנית או הנפשית של המטופל ולסכן את חייו". זה כתוב במפורש. 

אברהם רביץ:


"נזק חמור"? אז אני כבר לא יודע איפה אני עומד. מדובר על "נזק".

היו"ר שאול יהלום:


גברת מרקס, חבר הכנסת רביץ אומר: למה? גם אם זה לא נזק חמור, גם אם זה ספק נזק. למה לך להודיע לכל חולה?

אברהם רביץ:


הרי זה היה הנוהג עד העידן המודרני, שלא מודיעים.

אבינועם רכס:


אז אמרו שאנחנו פטרנליסטים. 

היו"ר שאול יהלום:


חבר הכנסת רביץ, אנחנו לא נשנה עכשיו סדרי בראשית.

זאב אהרונסון:


כדי שאדם יוכל לסדר את ענייניו ולצוות לביתו. 

טלי שטיין:


יש לי כמה דברים להגיד. קודם כול, חוק זכויות החולה במפורש לא מתייחס לקטינים.

יצחק לוי:


לא נכון. הוא מתייחס לכל מטופל. יש סעיף שמתייחס לקטין, אני אראה לך.

טלי שטיין:


יש שם כללים כלליים לגבי הסכמה מדעת אבל כתוב שהוא לא פוגע בדברים האחרים. הוא לא מתייחס ספציפית ובמיוחד לקטין. 

ג'ודי וסרמן:


"מטופל" זה כל חולה.

טלי שטיין:


נכון, אבל אין הסדרים מיוחדים לעניין טיפול רפואי בקטינים.

היו"ר שאול יהלום:


וגם להיפך. לכן כל עוד לא נקבע אחרת אז כך מילה בחוק ההוא מתייחסת גם לקטינים. 

יצחק לוי:


סעיף 15(ג) בחוק זכויות החולה מתייחס להסכמה מודעת וקובע כדלהלן: "אין אפשרות לקבל את הסכמת בא כוחו, אם מונה בא כוח מטעמו, או אין אפשרות לקבל את הסכמת אפוטרופסו אם המטופל הוא קטין".

טלי שטיין:


נכון. אבל אני אומרת שהחוק עצמו לא קובע רשת של זכויות מיוחדות לגבי מטופל שהוא קטין. זאת הערה ראשונה.


הערה שנייה לגבי הרצון שלנו לקרב בין מבוגר לבין קטין, כמו שאמר פרופ' כשר. אני לא משוכנעת שאנחנו לגמרי רוצים באופן פילוסופי ערכי מוסרי להשוות את מצבם הרגשי של המבוגר והקטין.

אסא כשר:


אמרנו לקרב. לא להשוות. 

טלי שטיין:


אני לא בטוחה עד כמה הקירוב הזה נכון. האם אתה חושב שצריך לגבי כל קטין לפעול על-פי תיאוריית הקטין הבגיר?

היו"ר שאול יהלום:


מה זה "קטין"? כאן כשקבעת קטגוריה ספציפית בגילאים 15 ומעלה הרי בוודאי עשית את זה. הרי קטין על-פי המושגים המשפטיים הוא בן פחות מ-18 ואילו כאן לבני 15 ומעלה את נתת עמדה מכריעה. 

טלי שטיין:


אבל זה לא שאנחנו החלטנו שאנחנו רוצים עד כמה שאפשר להשוות כליל את המצב. 

היו"ר שאול יהלום:


לא להשוות, אבל עצם העובדה שלקחת את הגילאים הגבוהים בין הקטינים – ואמרנו שאולי נוריד את הגיל מ-15 ל-14 שנים – ונתת להם כזה say, זה בדיוק אומר שאת קירבת אותם לעמדת המבוגר.

טלי שטיין:


אני אומרת שהחוק הזה הוא חדשני מאוד, מכל מיני בחינות. לא בהזדמנות הזאת נעשה את המגנה כרטה של הקטינים.

יצחק לוי:


לזה אני מסכים.

אסא כשר:


זה לא נכון. היתה ועדה ממשלתית, בראשות השופטת סביונה רוט-לוי, שישבה הרבה שנים על כל החוקים שעוסקים בילדים. לא מזמן היא הפיקה את 6 הכרכים של הדוח שלה. היא לא הפיקה דוח על בריאות כי התקציב שלה הסתיים אבל רוח הדוח שלה הוא שאנחנו לא צריכים לסמן איזה גבול כזה, 17 או 18, אלא אנחנו צריכים לקרב ככל האפשר בכל תחום בפני עצמו את מעמד הילדים בגילאים המתאימים למעמד של המבוגר. 

 
לכן יש לנו מין עיקרון כללי כזה. הנחת המוצא כאילו הילד הוא שונה ואנחנו צריכים להצדיק את ההתייחסות הרצינית אליו היא לא נכונה. הנחת המוצא שלנו היא שהילדים הם בעלי זכויות ואנחנו צריכים להצדיק כל סטייה מהנורמות של המבוגרים כשאנחנו מדברים על הילדים.


לכן גם במקרה הזה: הסכמה מדעת – אנחנו צריכים נימוקים טובים מדוע במקרים מסוימים במסגרת עניין ההסכמה מדעת לא תימסר אינפורמציה. למשל אפשר לומר שלמבוגר נגיד שהוא נוטה למות ואילו לילד מגיל מסוים ומטה לא נגיד את זה, שזה יהיה עיקרון קצת אחר בגלל שהוא ילד, אבל באופן כללי העקרונות שחלים על המבוגר ועל הקטין צריכים להיות קרובים זה לזה. 

אברהם רביץ:


אם אכן יש לנו את סולם העדיפויות שלנו ונוכל לבדוק למי זה מתאים ולמי לא - - - 

היו"ר שאול יהלום:


קודם כול, גם בלי השופטת סביונה רוט-לוי, אנחנו לא מפחדים מחוק חדשני, זה לא נורא. 


דבר שני, אכן נכון, אנחנו באים, בייחוד בנושא של חיים ומוות, ומשתפים כאן עד כמה שנוכל את הילד בקבלת ההחלטה. יותר מזה, גם כשאנחנו לא מקבלים את עמדתו אני אומר לכם שבסופו של דבר אנחנו מקבלים את עמדתו. לא בחוק אבל אנחנו יוצרים תהליך. אם יש מחלוקת ועל רצונו של הקטין להימנע מטיפול תכריע הוועדה המוסדית, אין לי ספק שמה שיגיד הקטין יהיה נר לרגליה של הוועדה המוסדית והיא תחליט בסופו של דבר כפי דעתו. אבל מה, אנחנו בכל אופן חושבים שהילד אולי סבל בבוקר ולכן אמר את מה שאמר ואילו בלילה כבר לא התכוון לכך. אנחנו לא קובעים את זה בחוק אבל אם באמת מדובר במחלה כואבת נורא שגורמת יסורים, אין לי ספק שבסוף הוועדה המוסדית תבוא לקראת הילד, למרות שמדובר על קטין בן פחות מ-15 שנים ולמרות שאנחנו לא אומרים את זה בחוק. אבל אנחנו נותנים את הדרכים ואנחנו קובעים שזה צריך לעמוד מול עיני הוועדה. אין לי ספק שזה מה שיהיה, וראוי שכך יהיה. אלא מה, כל אחד מבין שילד בן 2-3 שנים עדיין לא נגמרה דעתו אבל בגילאי בר מצווה וכולי בוודאי שיתחשבו.

טלי שטיין:


זה לא שאנחנו פוחדים מחדשנות. לפעמים אנחנו לדעתי אפילו יותר מדי עושים את זה בחקיקה במדינת ישראל. אבל אני אומרת שצריכים להיות זהירים מאוד במאטריה הספציפית הזאת, וקל וחומר בילדים.

היו"ר שאול יהלום:


האם מעבר להערה הזאת יש לך הצעה לשינוי הנוסח?

טלי שטיין:


לגבי הכרכים שהוציאה השופטת רוט-לוי – אנחנו מודעים להם לחלוטין. אנחנו אפילו דנים בהם במשרד המשפטים ומחליטים מה אפשר לקבל ומה לא.

היו"ר שאול יהלום:


אני יכול לתת לך שיעורי בית, עד הישיבה הבאה תקראי את כל 6 הכרכים. 

טלי שטיין:


לגבי שיתוף במידע – יש הבדל בין לשתף אותו במידע: אתה חולה בכך וכך, היינו רוצים לטפל בזה וזה, זה יהיה כרוך בכך וכך, לבין להגיד לו: מחר בבוקר אתה הולך למות כנראה. יש הבדל בין שני הדברים.

תמר סטן:


אף אחד לא מנסח את הדברים כך, בשום אופן לא. 

היו"ר שאול יהלום:


איפה ראית כאן שיתוף במידע? מדובר על שיתוף בקבלת החלטה כאמור בעניינו. זה לא מידע. פה נתנו הכול, פה הלכנו לדבר מקיף יותר. איפה ראית מידע?

טליה אגמון: 


בהתייחס להצעה שנחייב שהוא יהיה מודע למצבו. 

ג'ודי וסרמן:


אבל זה ירד. 

טליה אגמון: 


עו"ד טלי שטיין מחזקת את הקביעה שיש להוריד את זה, שלא חייבים ליידע אותו על מצבו, אבל בהחלט יש מקום, כמו בכל טיפול - - -. 

אברהם רביץ:


כתוב: "זכאי להשתתף בקבלת החלטה על הטיפול הרפואי בו". לא רק אם הוא הולך למות אלא על עצם הטיפול.

מיכאל ויגודה:


אופן הטיפול – זה לא שהוא יחליט ויגיד לרופאים: תעשו דיאליזה ואל תעשו כימותרפיה. זה לא העניין. 

היו"ר שאול יהלום:


הרי כאן נכתב "אופן שיתופו של הקטין ייקבע על-ידי הרופא האחראי, בהתייעצות עם מומחים ... בהתאם לגילו ולמידת בגרותו". אז זה לא רק אינפורמציה. יעשו מה שהם צריכים – קבלה ואינפורמציה וכל ההשלכות של זה. תסמכו על הרופא האחראי שיעשה את הדברים בדרך הנכונה. 

יצחק לוי:


רציתי להתייחס לשתי נקודות, אחת כללית והשניה ספציפית לנושא הזה.

היו"ר שאול יהלום:


עד לרגע זה לא היתה התנגדות לנוסח של הסעיף. אם מישהו חושב שצריך לשנות משהו, שיגיד.

יצחק לוי:


הסעיפים בנויים נכון, רואים שהושקעה מחשבה, על-פי המגמה שמסתמנת, שצריך להתחשב בדעתו של קטין. הבעיה הכללית היא שונה. ד"ר אהרונסון, הרי עניינו של קטין אינו שונה מזה של בגיר לצורך מסירת המידע. כלומר לצורך קבלת החלטה מדעת הקטין צריך גם כן לדעת וצריך למסור לו את המידע, אבל לא חייבים ליידע אותו כפי שלא חייבים ליידע אדם בגיר, ואת זה קובע חוק זכויות החולה, כפי שאמר פרופ' אסא כשר. 

היו"ר שאול יהלום:


גמרנו את זה כבר.

יצחק לוי:


נכון שזה לא עלול להרע את מצבו הגופני כי כבר אין מה להרע אבל את מצבו הנפשי זה עלול להרע.

אברהם רביץ:


והמצב הנפשי עלול להשפיע על המצב הגופני גם.

היו"ר שאול יהלום:


אנחנו סמוכים ובטוחים שמצב נפשי גרוע גם מרע את המצב הגופני, זאת הדעה הרווחת היום ברפואה הפרימיטיבית.

יצחק לוי:


הבעיה השנייה היא בעיה כללית ואני רמזתי עליה בישיבה הקודמת. זה לא מסתדר לוגית עם הדין הקיים. הדין הקיים אומר שנותנים תוקף משפטי לפעולות שדרכם של קטינים לעשותן. דרכו של קטין להיכנס למרפאה ולקבל טיפול אמבולטורי וכן הלאה בלי ליווי של הורה מבוגר. לעומת זה לגבי ניתוחים, שהם יכולים להיות גם גורליים, אבל הרבה פחות גורליים מהמצב שאנחנו מדברים בו של חולה הנוטה למות, מקובל בארץ ובעולם המערבי שחייבים לקבל את הסכמת שני ההורים של כל מטופל קטין, וכן לא מדובר עד גיל 17 אלא עד גיל 18.

אברהם רביץ:


של שני ההורים?

יצחק לוי:


החוק אומר ששני ההורים הם האפוטרופסים הטבעיים אבל בפרקטיקה אנחנו מסתפקים בהסכמה של הורה אחד ככל שלא ידועה התנגדות של ההורה השני.


במקרה הזה, שהוא הרבה יותר גורלי מניתוח – ניתוח יכול להיות קטן או יכול להיות גדול –  אבל כאן לית מאן דפליג שזה מקרה גורלי. אז כאן אנחנו בעצם באים ואומרים: אל"ף, הקטין הוא כבר לא עד גיל 18 אלא עד גיל 17, ובי"ת, זה כבר לא עד גיל 17 אלא תתחשבו בו גם בגיל צעיר יותר, מה שאתם לא עושים כשאתם עושים לקטין ניתוחים שהם פחות גורליים. זה לא מסתדר עם המצב המשפטי הקיים. לדעתי הנושא הזה סבוך למדי. צריך למצוא פתרון בכלל לנושא הטיפול הרפואי בקטינים ולא הייתי מציע למצוא את הפתרון לכך דווקא במסגרת החוק הזה.

היו"ר שאול יהלום:


נעביר את הדיון לכנסת. 

יצחק לוי:


אני מציע לוותר על סעיף 7. 

היו"ר שאול יהלום:


בואו נדבר בצורה גסה. אם רצונו של הקטין שחייו יוארכו, ברור שההורים ירצו, אז מה אכפת לך. הבעיה שלך היא הסעיף האחרון [פסקה (ג)(2)], על רצונו של הקטין להימנע מהארכת חייו. אנחנו מדברים על בן 15-17 שרוצה להימנע מהארכת חייו. אתה אומר: איך אתם עושים דבר כזה? כדי לעשות ניתוח שקדים לילד בגיל הזה צריך את הסכמת שני ההורים ואילו כאן, בהחלטה האם להימנע מהארכת חייו, הוועדה המוסדית אולי לא תתחשב בעמדת ההורים?

אדי ווייס:


יש גם הבדל בין בן 17 לבין בן 18. 

היו"ר שאול יהלום:


עו"ד לוי, בואו ננסה לחשוב מה ההנחות העומדות מאחורי כל דבר. ברור שההורים רוצים את טובתו של הילד, זאת ההנחה הבסיסית. כשהם רוצים את טובתו של הילד ההנחה אומרת שבכל ניתוח הם יסתכלו על טובתו של הילד וברור שהם רוצים בהארכת חייו ולכן אנחנו לא נכנסים בכלל לשאלה האם הילד כבר בגיר או חצי בגיר או בר מצווה. עוד לא שמעתי שהורים מתנגדים לניתוח, כאשר הרופאים אומרים שזה ניתוח שייעשה לטובת הילד. 

בינה דיבון:


בהחלט כן, זה קורה.

היו"ר שאול יהלום:


אני לא שמעתי על דבר כזה. למה לא? תנו לי דוגמה של מקרה שהרופא אומר שצריך לנתח וההורים אומרים שלא יעשה את זה. 

אברהם רביץ:


אבל הוא ישאל את הרב שלו. 

היו"ר שאול יהלום:


לפעמים יש מקרים גבוליים, שהרופא אומר: ניתוח אולי יצליח ואולי לא. את זה אני מבין. אבל שרופא יבוא ויגיד: רבותי, אני אומר לכם, להארכת חייו של הילד צריך להוציא את הגידול והגענו בארץ לשיעורי הצלחה של 70%-80% באותו סוג של ניתוח. יבואו ההורים ויגידו: לא, שהגידול יהרוס את הבן שלנו?

קריאות:


כן, זה קורה. 

היו"ר שאול יהלום:


אז נדון בזה ונתקן את זה.


מצד שני, הנה אתה שומע מה אומרים לי, ואני לא חשבתי שקיים דבר כזה, לפעמים יכול להיות שההורים – הרי הם רוצים את טובתו של הילד אבל הם גם רוצים בילדם, הם רוצים לראות את הילד מול עיניהם, ילד חי. לצערי הרב אנחנו רואים לפעמים איך הורים משחקים בטובתם של ילדים כאשר הם מתגרשים, אתה רואה לפעמים את האנוכיות של ההורה הגרוש שרוצה לפגוע בבן הזוג שלו, איך הוא גורם סבל לילד ובלבד שהוא יצליח להגיע לאיזה הסכם ראייה או משהו כזה. לכן אנחנו באים ואומרים, לפעמים ההורים יגידו: זה שאני בא ורואה כל יום את ילדי הטוב זה שווה לי יותר מאשר שלא יהיה שבוע בחיים. לכן בעניין הזה לא תמיד ההורים רואים רק את טובתו של הילד אלא לפעמים הם רואים גם את טובת עצמם, או לא יכולים להבדיל בין השניים. 

אברהם רביץ:


הם לא יכולים לעמוד בסבל. 

היו"ר שאול יהלום:


לכן קבענו שתהיה ועדה מוסדית. 

יצחק לוי:


אבל החוק נתן פתרון פשוט. כשאנחנו נתקלים במקרים כאלה בבתי-החולים שלנו, כשהרופא המטפל סבור שההורים אינם פועלים לטובת הקטין הוא מערב את העובדת הסוציאלית של בית-החולים שמפעילה פקידת סעד של משרד הרווחה, שפועלת לפי חוק הנוער ופונה לבית-המשפט לצורך קבלת הוראות לטיפול רפואי. כך נוהגים כאשר מתגלה מחלוקת על ביצוע ניתוח בקטין. 

אברהם שטינברג:


זה בדיוק מה שאנחנו רוצים למנוע. אז יותר טוב ועדה מוסדית. למה להגיע לבית-המשפט?

היו"ר שאול יהלום:


למה אתה סומך על שופט יותר מאשר על הוועדה המוסדית?

יצחק לוי:


אין לי שום דבר נגד הוועדה המוסדית. הנושא הוא לא הוועדה המוסדית. אני אומר רק שזה יוצר מצב אנומלי לגבי ניתוחים בכלל. 

טליה אגמון: 


בתי-המשפט לא אוהבים לדון בעניינים כאלה.

היו"ר שאול יהלום:


אנחנו נותנים לכם את זכות ההכרעה. גם בדוגמה שלך אתה מקבל זכות הכרעה אלא אתה אומר שזכות ההכרעה תהיה על-ידי עירוב רשויות הרווחה ובית-המשפט ואנחנו נותנים את זכות ההכרעה לידי הוועדה המוסדית. כשנגיע לדון בוועדה המוסדית ונראה מי היא אז תבוא אתה ותגיד: בוועדה המוסדית אין מספיק. 

אברהם רביץ:


בהגדרה הפילוסופית זה הרבה יותר קרוב לוועדה המוסדית מאשר לאינסטנציה של בתי-משפט. זה לא שאלה של בתי-משפט. 

יצחק לוי:


בית-המשפט מקבל חוות דעת רפואית. 

היו"ר שאול יהלום:


גם הוועדה תקבל. הכול יהיה. תדע לך שאני נתקל בטענות כלפי בתי-המשפט, ששיקול דעתם בדרך כלל  נוטה למה שאומר פקיד הסעד. זאת אומרת, הם לא ייצאו נגד פקיד הסעד. הם אומרים: אתה חקרת? אני נותן גושפנקה. אתה יודע את זה, אני לא צריך להגיד את זה כאן.

אדי ווייס:


יש לנו 3 הערות לנוסח הצעת החוק שראינו רק לפני זמן קצר. קודם כול, אנחנו מסכימים עם ההצעה שצריך להפקיד את האחריות ואת קבלת ההחלטה בידי ההורה. יחד עם זה, כפי ששמענו כעת בהערות האחרונות, יש מקרים בהם ההורה לא מתפקד או לא מסוגל לתפקד או אפילו פוגע בילד במקרים הקיצוניים. אני חושב שאין כוונת הוועדה להשאיר את ההחלטה באופן בלעדי בידי הורה כזה, כפי שמשתמע מהנוסח הנוכחי של הצעת החוק. 

אברהם רביץ:


אף פעם לא משאירים באופן בלעדי.

אדי ווייס:


לפי הנוסח הנוכחי – כן. 

אברהם שטינברג:


הרופא אחראי לבדוק את זה.

אברהם רביץ:


אפילו אצל מבוגר לגבי עצמו לא משאירים את ההחלטה באופן בלעדי בידיו. 

אדי ווייס:


לעתים בפועל יש אפוטרופוס, או במקום או בנוסף להורה, ויש מקרים שמעורבים גורמים אחרים, כגון פקידת סעד לחוק הנוער שגם כן אחראית על הטיפול. אני חושב שצריך לקחת בחשבון ולהתאים את הסעיף הזה בכל מיני שלבים, גם לגבי חובת ההתייעצות. זה לא רק ההורה. זה נקודה ראשונה.


נקודה שנייה, לפי הנוסח הנוכחי של החוק מביאים את העניין בפני ועדה אתית רק במקרה של חילוקי דעות. אני חושב שזה לא צריך להיות המבחן היחיד כי יש מקרים בהם יש חשש לניגוד עניינים בין ההורה לבין הילד, לצערנו הרב. אני חושב שהמבחן צריך להיות שברגע שיש חשש שההורה לא פועל לטובת הילד או חשש לניגוד ענייניים הנושא יובא בפני הוועדה האתית. 

אברהם שטינברג:


אז זה הרופא האחראי.

היו"ר שאול יהלום:


עו"ד ווייס, האם אנחנו לא כיוונו לדעתך בכל הסעיפים כאן? סעיף 6(א) קובע את הכלל, שככלל ההורים טובים ונחמדים: "הורה של קטין מוסמך לייצגו בעניין הטיפול הרפואי בו ...". עכשיו מה אתה אומר? יושב רופא אחראי ורואה שההורים האלה הם מפגרים, הם אכזריים, פוגעים בילד, שהילד שוכב בבית-החולים בכלל בגלל מה שהם עשו לו. אז הוא הולך לוועדה המוסדית ומציין את זה.

אדי ווייס:


אני אומר שצריך להוסיף להורה, במקרים שיש גורם אחר, כגון שבית-המשפט כבר דן בעניין ומינה אפוטרופוס, גורם נוסף. צריך להוסיף "או גורם אחר שהילד נמצא באחריותו על-פי דין". אז לא רק הורה אלא גם גורם כזה, צריך להכניס אותו לאורך כל הסעיף הזה. 

מיכאל ויגודה:


לתת זכות לאפוטרופוס להחליט על קיצור חיים?

אדי ווייס:


אני מציע את המעמד שיש להורה לתת לגורם אחר. בפועל יש גורמים אחרים מלבד ההורה. 

מיכאל ויגודה:


במפורש לא.

אדי ווייס:


אתה אומר לתת להורה שפגע והתעלל בילד את הסמכות הבלעדית להחליט ואילו לאפוטרופוס שמינה בית-המשפט במקומו לא לתת שום מעמד? זאת המשמעות של דבריך. 

מיכאל ויגודה:


זה לא נכון. 

אברהם שטינברג:


בשביל זה יש את סעיף קטן 6(ב).

מיכאל ויגודה:


המשמעות הפשוטה והבריאה של הסעיף הזה, מדברים על הורה מתפקד ובסדר. אם רואים, כפי שאמר היושב-ראש, שההורה לא מתפקד ובסדר הרופא מספיק פיקח לראות את זה. 

קריאה:


בגלל זה התמנה אפוטרופוס, כי ההורה לא מתפקד היטב.

היו"ר שאול יהלום:


אומר עו"ד ווייס: נניח שהוריו של הילד נהרגו בתאונת דרכים ואז בית-המשפט מינה אפוטרופוס לילד. עכשיו לצערנו הרב, האסונות באים זה אחר זה, הילד במצב סופני. האם הרופא האחראי חייב להתחשב בדעת אותו אפוטרופוס שבית-המשפט מינה?

מיכאל ויגודה:


על-פי החוק המוצע, אני מפנה אתכם לסעיף 4(ב)(2), קבענו – ואני מבין שזה מוסכם על דעת הוועדה – שאכן, כפי שניסחת את זה, הרופא האחראי חייב להתחשב בדעת האפוטרופוס ואם האפוטרופוס אומר לדוגמה שלא יחברו את הילד למכונה רשאי הרופא האחראי שלא לחברו אבל הוא איננו חייב. לעומת מה שקראנו כאן בסעיף 6(א), שאם הורה אומר: הילד שלי בן 5 נוטה למות, אל תחברו אותו למכונה, הדעה שלו מחייבת, הוא מייצג את הילד חוקית. זה הבדל משמעותי מאוד. 

אדי ווייס:


גם במקרה של הורה שפוגע ושבית-המשפט שלל את זכותו?

מיכאל ויגודה:


נכון, צריך להתייחס להורה שהוחלט בהחלטה שיפוטית שהוא איננו כשיר לייצג את הילד. אז תגיד את זה במפורש, תוסיף סעיף קטן (ג): "הורה שהוחלט על-ידי בית-משפט שהוא אינו רשאי לייצג את ילדו או שמונה לילד אפוטרופוס, לא יחול עליו סעיף קטן 6(א)". אין לי שום בעיה עם זה.

אדי ווייס:


אני חושב שצריך לתת את הדעת לעניין הזה ולחשוב על הניסוח. אני חושב שלא זה המקום להחליט על הניסוח המדויק כי יש כל מיני וריאציות של מצבים שיכולים להיות. זה נקודה אחת.


הנקודה השנייה היא עניין של חשש לניגוד עניינים או שההורה לא פועל לטובת הילד.

היו"ר שאול יהלום:


בסעיף 4(ב)(2) קבענו "בהיעדר עדות של אדם קרוב לעניין רצונו של החולה הנוטה למות – בהתחשב בעמדת אפוטרופסו של החולה הנוטה למות".

אדי ווייס:


זה שם. כאן יש הסדר מיוחד לגבי קטינים. צריך להוסיף את זה. גם שם אמרנו שאנחנו לא סבורים שזה הסדר - - - 

אברהם רביץ:


לצורך מה חשובה עמדת האפוטרופוס בכלל?

היו"ר שאול יהלום:


עו"ד ווייס אומר שמה שהוחלט לגבי סעיף 4(ב) צריך להחיל גם כאן. זאת אומרת, צריך לשמוע את האפוטרופוס.

מיכאל ויגודה:


זה המצב. 

היו"ר שאול יהלום:


איפה כתוב ששומעים את דעתו של האפוטרופוס לגבי הקטין?

מיכאל ויגודה:


זה כתוב בסעיף 4(ב).

אדי ווייס:


אנחנו מדברים כעת על סעיפים 6 ו-7 החדשים.

היו"ר שאול יהלום:


סעיף 4(ב) לא מתייחס לקטין. 

מיכאל ויגודה:


סעיף 4(ב) דן בחולה הנוטה למות שאינו בעל כשרות. למיטב ידיעתי קטין עונה על ההגדרה של מי שאינו בעל כשרות. הסעיפים היחודיים לגבי טיפולו בקטין, האפשרות לתת - - - 

היו"ר שאול יהלום:


אין מחלוקת שזה חל גם לגבי קטין. היועצת המשפטית תבדוק אם צריך להוסיף את זה או לא.

מיכאל ויגודה:


אפשר לומר למען הסר ספק, "יחול סעיף 4(ב)". 

אדי ווייס:


כאן אנחנו מדברים על שמיעת הקטין ומעורבותו בקבלת ההחלטה לגביו. 

אברהם רביץ:


אני רוצה לשאול, מה העניין של האפוטרופוס בכלל? מה הוא עושה כאן? יכול להיות שהוא בכלל פקיד ממשלה. יש גם אפוטרופסים שהם פקידים שמונו על-ידי האפוטרופוס הכללי.

אדי ווייס:


האפוטרופוס בא במקום האדם עצמו.

מיכאל ויגודה:


זה אפוטרופוס על-פי דין.

אברהם רביץ:


האפוטרופוס מתמנה לצורך העניינים הטכניים, לדאוג לכספים וכדומה. אבל להחליט על גורלו של הילד?

אדי ווייס:


לפי הנוסח הנוכחי גם הורה פוגע, גם הורה לא מתפקד מקבל כאן מעמד מלא. גורם אחר – אם זה פקיד סעד, אם זה אפוטרופוס, אין לו שום מעורבות בהליך הזה.

ג'ודי וסרמן:


הרעיון הוא להתחשב בעמדת האפוטרופוס אבל לא לקבל אותה באופן מוחלט.

אדי ווייס:


צריך לחשוב איך בדיוק לערב אותו.

 
יש לי עוד הערה. גם לפי הנוסח הנוכחי יש חפיפה בין החוק הזה לבין חוקים אחרים, כגון חוק הנוער (טיפול והשגחה) וחוק הכשרות המשפטית והאפוטרופסות. אנחנו הבנו שהמסלול הזה אמור להיות המסלול הבלעדי שמסדיר את הטיפול במקרים כאלה. התייעצנו גם עם פקידת הסעד הראשית לחוק הנוער, שנמצאת כאן, וגם עם סדרי דין. גם הן חושבות שראוי שהמסלול הזה יהיה המסלול הבלעדי. לכן אנחנו סבורים שיש מקום לכתוב במפורש שחוק הנוער וחוק הכשרות המשפטית והאפוטרופסות לא חלים על מצבים כאלה של הקטינים, כי אחרת תהיה אפשרות לעקוף את החוק. 

היו"ר שאול יהלום:


אנחנו נוסיף את זה, בסדר.

מיכאל ויגודה:


סעיף 43 קובע את העניין.

אדי ווייס:


סעיף 43 לא קובע את העניין. הוא קובע את העניין של ייצוג הורה. לפי סעיף 68 בחוק הכשרות המשפטית והאפוטרופסות, אדם אחר, שהוא אפילו לא הורה, יכול לפנות לבית-המשפט לענייני משפחה ולנסות לעקוף את כל הפרוצדורה הזאת. 

קובי שפירא:


אני מבין שהחוק נקט בדרך ביניים. מחד, הוא לא נקט בעמדה של ד"ר אהרונסון, שאומר שצריך לכפות העברת מידע לקטין. מאידך, הוא לא נקט בגישה שיש להסתיר מהקטין את המידע הרפואי. אלא מה, החוק בעצם אומר שהרופא האחראי, בהתייעצות עם מומחים, ישקול האם להעביר לקטין את המידע, ואז אם קטין מודע למצבו נתחשב בעמדתו. בעקבות כך לדעתי יש לשפר קמעא את הנוסח על מנת למנוע את הטעות שיכולה להיווצר, כפי שהעלתה היועצת המשפטית של הוועדה. קרי, אני חושב שבסעיף 7(ב) לא צריך להיות כתוב "אופן שיתופו של הקטין", משמע שזה רק הדרך איך משתפים את הקטין, אלא צריך להיות כתוב "שיתופו של הקטין במידע הרפואי ודרך העברתו ייקבעו על-ידי הרופא האחראי" כי אנחנו מעבירים לרופא האחראי גם את עצם השאלה אם לשתף את הקטין.

היו"ר שאול יהלום:


בסדר. 

אהובה טיכו:


לא, לא. בהצעה הזאת אנחנו משנים למעשה את חוק זכויות החולה. בהנחה שחוק זכויות החולה, כפי שאמר פרופ' אסא כשר, חל, ברוח האוטונומיה שאנחנו מקנים לקטינים, גם על קטינים, ואנחנו באים ואומרים שצריך ליידע את הקטין ולקבל את הסכמתו מדעת לפני מתן טיפול רפואי, אם אנחנו הולכים בדרך הזאת אזי למעשה בסעיף הזה כל נושא קבלת ההסכמה מדעת ויידוע החולה יוכרע על-פי חוק זכויות החולה. 

קריאה:


לא, בחוק זכויות החולה אין שום הגדרה על הסכמה מדעת אצל קטין.

מיכאל ויגודה:


ההסכמה מדעת היא של האפוטרופוס של הקטין.

אהובה טיכו:


אני רוצה שוב להסביר למה ההצעה הזאת מקלקלת ולא מועילה. חוק זכויות החולה כלשונו חל על מטופל, ועל-פי ההגדרה בחוק הזכויות החולה זה כולל גם קטין. זאת אומרת שכל סעיף קבלת ההסכמה מדעת בחוק זכויות החולה חל על קטינים. אם אנחנו כאן בסעיף 7(ב) מורידים את המילה "אופן" יוצא ששיתופו של הקטין לא נעשה על-פי חוק זכויות החולה אלא נעשה "על-ידי הרופא האחראי בהתייעצות עם מומחים" וכיוצא בזה, ולא כך היא. מפני שבמקום לבוא לקראת הקטינים ולתת להם את האוטונומיה שאנחנו מדברים עליה - -  

קובי שפירא:


את מגיעה לעמדת ד"ר אהרונסון.

אהובה טיכו:


- - אנחנו למעשה הולכים אחורנית. אנחנו אומרים שלגבי קטין כל הליך קבלת ההסכמה מדעת, שיתוף  ויידוע חל אך ורק - - - 

היו"ר שאול יהלום:


נדמה לי שאנחנו לא עושים את זה. אבל אם תחשבי על זה עוד קצת ועדיין תישארי בדעתך אז תעירי בכתב לוועדה. 

זאב אהרונסון:


אני רוצה לנסות לפתור את הקושי. בסעיף קטן 7(ג) כשיש מחלוקת – היושב-ראש ויתר על כך שהקטין צריך להיות מודע למצבו. זאת אומרת, לא חשוב אם הוא מודע למצבו או לא מודע למצבו, עצם זה שהוא אומר את דברו זה בסדר. אמרת במפורש שגם אם הוא לא מודע למצבו, אם הוא רוצה לחיות אז מותר לו להגיד. זאת אומרת, בסעיף קטן 7(ג) ויתרנו על מודעות למצב.

היו"ר שאול יהלום:


לא ויתרנו. אמרנו שהאמירה שלו תופסת גם אם הוא לא מודע.

זאב אהרונסון:


אז ויתרנו. בסעיף 7 נשאר רק שיתופו בוויכוח, לא בהחלטה. 

היו"ר שאול יהלום:


ב-90% מהמקרים לא ויתרנו.

זאב אהרונסון:


בסעיף 7 מדובר רק על ההשתתפות של הקטין בתהליך קבלת ההחלטה. לא על עצם ההחלטה, לא על המחלוקת. אני מציע שגם כאן נוותר ונאמר בסעיף 7(א)(1) "הקטין מבקש להשתתף בקבלת החלטה", ואחר-כך במילא זה נשקל על-ידי הרופא, אם הוא כשיר וכן הלאה. בסעיף 7(א)(1) אני מציע להוריד את המילים "מודע למצבו" – "ויהיה הקטין מבקש להשתתף בקבלת החלטה כאמור בעניינו". כי אם ויתרנו על "מודע למצבו" בסעיף קטן 7(ג), שיש שם מחלוקת על עצם העניין, אז לשם מה נשים את התנאי הזה כשהוא רק רוצה להשתתף בהחלטה? זה נראה קצת מגוחך.

אהובה טיכו:


אבל לא ויתרנו. 

אברהם רביץ:


נטענה טענה שהוא מגיע לפורום הזה של הוויכוח, לדיון.

זאב אהרונסון:


הוא יודע משהו והוא רוצה גם כן להשתתף. אז מותר לו.

אברהם רביץ:


ואז כאשר הוא ישתתף בפורום הזה ייאמר לו שהוא חולה סופני? את זה רצינו למנוע. 

זאב אהרונסון:


הרופא שוקל תמיד מה לומר לחולה ומה לא לומר לו. הרופא לא ייכשל בלשונו דווקא בפורום הזה או שעה קודם לכן. אם סומכים על הרופא האחראי אז תסמכו עליו שהוא יידע לדבר עם אותו חולה. לא צריך להעמיד תנאי מכשיל, תנאי מגביל. הניחו להגבלה. תנו לילד, אם הוא רוצה לדבר, לדבר בלי להכריח אותו לעבור איזה מבחן מודעות.

מיכאלה ברקוביץ:


אני חושבת שיותר פוגע בילד אם הוא מגיע לוועדה כזאת ולא מודע למצבו ולמחלתו ופתאום מתחילים להתווכח שם אם הוא כן חולה סופני או לא חולה סופני, כן סופני, לא סופני, מה נעשה – נאריך לו את החיים, נפסיק לו את החיים? הוא מסכן, הילד הזה נפגע עוד יותר. אני רופאה שעובדת עם חולים סופניים. זה משהו נורא ואיום. איך להביא ילד שלא יודע שהוא חולה סופני, שלא יודע על המחלה שלו, ואנחנו מחליטים על גבו הלא מודע על החיים שלו?

היו"ר שאול יהלום:


אני לא רואה שום רע אם הוא יהיה מודע למצבו.

צ'רלס ספרונג:


רציתי לעזור קצת לפתרון הבעיה של ד"ר אהרונסון ושל אנשים אחרים. אני חושב שחשוב מאוד להדגיש את האחריות של הרופא האחראי, למרות שהוא לא אפוטרופוס. המחויבות שלו היא לעשות לטובת הילד. אם הוא רואה שהילד, אפילו בן פחות מ-15 שנים, מבקש אינפורמציה, לפי סעיף 6(ב) אם יש התנגשות בין הרופא האחראי לבין ההורים אז אפשר שהרופא המטפל יבקש שוועדת האתיקה תדון, גם אם הילד בן פחות מ-15 שנים. אם מסתמכים על הרופא האחראי אז כל הבעיות האחרות  יכולות למצוא פתרון. 

היו"ר שאול יהלום:


אנחנו מאשרים את הסעיף. 

 
עכשיו אני שואל, האם מישהו מהנוכחים מבקש לשנות את הגילאים? האם למישהו יש רעיון לא להעמיד את זה על הגילאים 15 ו-17 שנים?

אהובה טיכו:


לא לעניין הגילאים. רק נקודה אחת שאני רוצה לשאול עליה, לעניין הנחיות רפואיות מקדימות. אני רוצה להבין האם מתוך הפרק הזה של הקטינים עולה שגם קטינים מוסמכים וכשירים לחתום?

אברהם שטינברג:


לא. הסעיף מדבר רק על גיל 17. אני מוכרח לומר שאני לא כל-כך מבין את מה שאמרת קודם. אם באמת חוק זכויות החולה חל על הקטין באופן מלא והסכמה מדעת צריכה להינתן כמו במבוגר, אז מה, האם נגיד לילד בן 3 מה האבחנה ונשאל האם הוא מסכים או לא מסכים? זה נשמע לי מגוחך. איך אפשר לומר שחוק זכויות החולה חל על הקטינים?

מיכאל ויגודה:


חוק זכויות החולה חל על הקטין אבל על-פי עקרונות חוק הכשרות המשפטית והאפוטרופסות מי שמייצג אותו הוא האפוטרופוס. אם רוצים לתת טיפול לילד חייבים ליידע את האפוטרופוס שלו. 

אברהם שטינברג:


אבל לא את הילד. לא יעלה על הדעת. כאן אנחנו מדברים על הילד.

היו"ר שאול יהלום:


אנחנו אישרנו את הסעיף. אני שואל, האם מישהו חושב שאפשר כבר להתחשב יותר ולהוריד את הגילאים? כאן אנחנו נותנים משקל בחוק לגילאים 15-17. אמרתי שאין לי ספק שיתחשבו גם מתחת לגיל 15 אבל זה לא ייקבע בחוק. אבל מגיל 15 – זה נקבע בחוק. האם מישהו חושב שצריך להוריד את הגיל מתחת לגיל 15?

יצחק לוי:


אגב 15 שנים – זה הגיל המופיע גם בחוק לטיפול בחולי נפש.

מיכאל איתן:


מאיפה לקחו דווקא גיל 15?

אסא כשר:


האם מישהו מתחום הפסיכולוגיה ההתפתחותית קבע שגיל 15 הוא הגיל המתאים לענייננו או שזה סתם מספר כזה, שנתיים פחות מגיל 17?

אברהם שטינברג:


אין בעניין הזה מספרים מוחלטים אך בספרות המקצועית זה נע בין 14-16, האפשרות שילד מבין בצורה משמעותית אינפורמציה מן הסוג הזה. כאן מדובר שאנחנו רוצים ליידע אותו, או הודענו לו קודם אינפורמציה שנוגעת לחיים ומוות. ההערכה בספרות – הרי בפסיכולוגיה אין דברים מוחלטים – מתייחסת לגילאים בין 14-16 שנים. 

אסא כשר:


זה פסיכולוגיה התפתחותית.

אברהם שטינברג:


גיל 15, בו בחרנו, היה הממוצע.

אסא כשר:


אם בין הגילאים 14-16 שנים הוא מבין את זה אז למה בסעיף 7(א) זה צריך להיות גיל 17?

אברהם שטינברג:


אבל הבשלות שלו היא עדיין לא של אדם בגיר. לצורך הבנת כל הסעיף הזה – אני חושב שזה לא כל-כך עלה בוויכוח – אנחנו מדברים על מצב התפתחותי. אנחנו נותנים כאן הדרגתיות חוקית למצב ביולוגי שהוא התפתחותי. לא דומה נער בן 16-18, אם אנחנו משווים אותו למבוגר, לילד בן 6. בקצוות אנחנו מבינים. בדרך יש איזושהי התפתחות. הגילאים בהם מדברים כבר על רמת התפתחות שיכולה להגיע להבנה של דברים מן הסוג הזה, בספרות מדובר על בין 14-16 שנים. אז אנחנו בחרנו בגיל 15 שהוא האמצע בין שתי הדעות הללו. 

אסא כשר:


למה לבחור את האמצע? אם מגיל 14 אפשר להתחיל להבין אז אפשר לכתוב 14.

מיכאל איתן:


הייתי אומר גיל 13. זה גיל בגרות אצל יהודים, ובסך הכול הילד לא מכריע אלא יש לו say. 

אברהם שטינברג:


אז אצל בנות זה גיל 12. 

היו"ר שאול יהלום:


כאשר אתה עמדת עכשיו בראש הוועדה למשאל עם, באיזה גיל קבעת שאדם יבוא להצביע במשאל עם?

מיכאל איתן:


הלכתי לפי המצביעים. אתה צריך ללכת על-פי הדין היהודי. 

היו"ר שאול יהלום:


אז למה אתה לא צריך ללכת על-פי הדין היהודי? ההחלטה על גורל השטחים היא לא דין יהודי? זה יותר דין יהודי. אלא אתה באת ואמרת שאתה לא נותן לו זכות מתחת לגיל 18 להחליט האם יפגעו בישוב חומש, אבל על עניין של חיים ומוות אתה רוצה להוריד עד כדי כך את הגיל?

מיכאל איתן:


הוא לא מכריע, רק מביאים את עמדתו של הילד לוועדה המוסדית. 

היו"ר שאול יהלום:


אם אנחנו מורידים מגיל 15 שנים – אני מציע שלא נקבע את זה עכשיו. כל אחד יתייעץ, לכל אחד יש בדרך כלל במשפחה פסיכולוג שמטפל בו או משהו כזה. נדון על זה בישיבה הבאה. 

מיכאל איתן:


גיל 15 מתייחס רק לסיטואציה אחת מכל המכלול שאנחנו מדברים עליו, כאשר רצונו של הקטין להימנע מהארכת חייו. אז אנחנו אומרים לו: אתה לא יכול להחליט לבד, אתה הולך לוועדה מוסדית שתקבע. רק לצורך העניין הזה נקבע הגיל 15. בכל שאר המקרים מגיל 17 ומטה זה לא משנה. לכן אפשר להוריד כאן את הגיל כי הוא לא מקבל החלטה. לכן אמרתי שזה צריך להיות נכון גם לגבי בגירים, לא רק לגבי ילדים.

היו"ר שאול יהלום:


לכן העליתי את זה, בגלל דבריך. בואו נדון בזה שוב בישיבה הבאה אחרי שכל אחד יחשוב.

אברהם שטינברג:


בכל זאת אנחנו עושים כאן דבר חדשני. זה לא קיים בשום מקום אחר, לא בעולם ולא בארץ, שבגילאים האלה כבר נותנים אפילו סמכות חלקית. לדעתי צריך ללכת בזהירות. צריך לנסות ולראות איך זה יתבטא בגיל 15. אם יתברר שהמחקרים יראו שגם בגיל 12 אפשר לקבל החלטות, נשנה את זה.

מיכאל ויגודה:


יש לי שיקול נוסף בעניין הזה. צריך לזכור שמה שאנחנו מבקשים לעשות כאן זה לאפשר לילד להתנגד להחלטת הוריו. ההורים שלו אומרים שצריך להמשיך לטפל והוא אומר: אל תטפלו בי. אם הוא בן 15 אז אנחנו אומרים: נאפשר לו להשמיע דברים בפני הוועדה המוסדית. אם הוא צעיר יותר, זה לא אומר שהדלת סגורה בפניו. אם מה שהוא אומר נשמע הגיוני ומשכנע לדוגמה את הרופא המטפל או את הרופא האחראי, הרי שהרופא האחראי יכנס אז לפעולה. על-פי סעיף 6(ב), כפי שהעיר פרופ' ספרונג בצדק, אם הדברים שהוא אומר, גם אם הוא בן 12 או בן 10, הגיוניים וסבירים הרי מישהו אחר בוגר יוכל לעמוד מול ההחלטה של ההורים ולהביא את זה לוועדה המוסדית.

היו"ר שאול יהלום:


אמרנו שקרוב לוודאי שהוועדה המוסדית תתחשב בזה.

מיכאל ויגודה:


האם אנחנו רוצים באמת – צריך לחשוב על זה היטב – להעמיד כלי חוקי שמאפשר לילד לבוא במאבק מעין משפטי עם הוריו בגיל 13? אני חושב שראוי לחשוב על זה היטב.

מיכאל איתן:


זה לא משנה. הביטוי: "אם  רצונו של הקטין להימנע מהארכת חייו" מכיל תנאים שהם תנאים מוקדמים למצב הזה. עכשיו בואו נראה מה קורה בחיים. ילד, אפילו בגיל כזה, זועק: אני לא רוצה להוסיף לחיות, אני לא רוצה, אני לא רוצה. זאת סיטואציה קשה. לא הייתי מפקיד את זה גם בידי ההורים. יכול להיות שההורים בשל צרכים פסיכולוגיים של עצמם לא מסוגלים לקבל את ההחלטה ולהגיד: בסדר, נשמע לילד. אז אנחנו אומרים: תהיה כאן ועדה מוסדית, לא הילד יקבע. זאת נקודה ראשונה.

 
הנקודה השנייה, התחלת התהליך עדיין לא כל-כך ברורה לי, מתי ניגשים לילד ומי. האם קיימת חובה על מישהו? כתוב כאן "קטין שמלאו לו 17 שנים ... זכאי להשתתף בקבלת החלטה על הטיפול הרפואי בו". האם קיימת חובה על מישהו להגיד לו?

אברהם שטינברג:


דיברנו על זה לפני שהגעת לכאן. קבענו שלא קיימת חובה. רק אם הוא מודע מקודם.

מיכאל איתן:


אז איך הוא יודע? מישהו הדליף לו. אז זה רק למקרים שילד בא מעצמו. לא באים לילד ואומרים לו. בא ילד ואומר: אני לא יכול לסבול יותר, אני לא רוצה, אני לא יכול, אני לא יכול. בסדר, אנחנו לא נענים לו אבל יהיה לזה משקל בוועדה המוסדית. וגם לעמדת ההורים יהיה משקל, הוועדה המוסדית תושפע מההורים.

היו"ר שאול יהלום:


חבר הכנסת איתן, דעתי כדעתך. לכן אני כל הזמן חוזר ומבקש להוריד את הגיל, אבל למעשה מעלה ומעלה ומעלה. ואף על-פי כן אני מבקש לחשוב על זה עד הישיבה הבאה.

מיכאל איתן:


בכל זאת זה נראה לי דבר די קריטי. אנחנו משאירים קצת פתוח את עניין הידיעה והחובה ליידע אותו. 

ג'ודי וסרמן:


אין חובה ליידע. זה לא פתוח.

מיכאל איתן:


משהו נשאר כאן פתוח. מצד אחד אתם אומרים "קטין שטרם מלאו לו 17 שנים והוא חולה הנוטה למות, זכאי להשתתף בקבלת החלטה על הטיפול הרפואי בו". לבן אדם יש זכות.

קריאה:


בהתקיים שני אלה.

מיכאל איתן:


בהתקיים שני אלה, אבל הוא זכאי. עכשיו לבן אדם יש זכות. על ידו עומדים אנשים שיודעים שהוא חולה הנוטה למות אבל לא רוצים להגיד לו את זה על מנת שהוא לא יוכל לממש את הזכות. אם הוא זכאי אז חלה חובה להגיד לו. אנשים חייבים להגיד לו: אתה זכאי למשהו. אז אנשים יידעו מסביב ולאף אחד לא יהיה מותר להגיד לו.

היו"ר שאול יהלום:


ד"ר אהרונסון אומר שאנחנו נגלה לילד את מצבו. חבר הכנסת איתן אומר שיש אפשרות לא להאריך חיים. מה שברור לך ולי, אם חס וחלילה אנחנו שוכבים בבית-חולים, לא ברור לקטין, שבכלל קיים דבר כזה, שיש מכונה שמאריכה חיים באופן מלאכותי ושהוא בכלל יכול להשיג על זה. אומר חבר הכנסת מיכאל איתן, אם לילד יש כושר ובשלות מספיקים כדי להבין את העניין הזה, את מה שברור לך כאדם מבוגר, אתה חייב לספר לו: ילדי היקר, דע לך, זה מצבך. אנחנו מאריכים את חייך באופן מלאכותי. שיידע שהוא יכול לזעוק שהוא לא רוצה שיאריכו את חייו. 

מיכאל איתן:


אם ציטטת אותי, אני רוצה להגיד עוד דבר. אני לא אומר את מה שאתה אומר. אני אומר את מה שאתה אומר בתנאי שלא כתוב כאן, שאם אני כרופא מסתכל על מה שקורה ומגיע למסקנה שעצם השאלה שלי עלולה לגרום נזק, ש-20 הימים האחרונים של חייו יהיו קטסטרופה בשל העובדה שאני שואל אותו, אז אני אהיה פטור מהחובה שלי כן להגיד לו. הנושא הזה לא מוסדר כאן. זה נשאר פתוח ומעורפל, זה מה שאני אומר. 

היו"ר שאול יהלום:


אני מודה לך. עלו שתי שאלות ואני מבקש שתחשבו עליהן לקראת הישיבה הבאה. השאלה הראשונה, האם נוריד את הגילאים, מגיל 15 לגיל 13? השאלה השנייה, איך נוכל לומר שבהיעדר נזקים למצבו הרפואי או הנפשי אנחנו נספר לקטין את מהות החוק? אנחנו נדון בזה.


אנחנו בפרק ה': "הטיפול בחולה הנוטה למות". 


סעיף 7 (המקורי) – קביעת מצבו הרפואי של מטופל

"(א)
רופא אחראי מוסמך לקבוע כי מטופל הוא חולה הנוטה למות, אם לדעתו המטופל סובל מבעיה רפואית חשוכת מרפא ותוחלת חייו אינה עולה על ששה חודשים." 


כלומר כאן נכנסים להגדרה, שעל-פי המידע הרפואי הנתון היום בידינו נכנסים לחוק הזה רק אם הצפי הוא שאין תקווה להחלמתו של האדם מהמחלה ואם תוחלת חייו חצי שנה.

אברהם רביץ:


מה עם התוספת של "חולה הסובל"?

אברהם שטינברג:


זה לא תנאי בהגדרה. זה תנאי בהפעלת החוק.

היו"ר שאול יהלום:


יכול להיות שהוא סובל נורא אבל תוחלת חייו 7 חודשים, אז לא נוגעים בו בכלל.

"(ב)
רופא אחראי מוסמך לקבוע כי חולה הנוטה למות הוא חולה בשלב סופי, אם לדעתו הוא מצוי במצב רפואי בו כשלו מספר מערכות חיוניות בגופו ותוחלת חייו אינה עולה על שבועיים."

אברהם שטינברג:


"שלב סופי" זה לא סופני. בהצעת החוק שלנו לא מוזכרת בכלל המילה "סופניוּת" מפני שחולה סופני זה כולנו, כולנו סופניים, אין לזה שום משמעות. לכן הוצאנו בכלל את המונח הזה. אבל כן הגדרנו מונח של "חולה סופי", שזה מעין מקביל לגוסס בהלכה. זאת אומרת, השלב שבו נותרו רק כמה ימים ויש כשל מערכתי. 

היו"ר שאול יהלום:


בהמשך החוק יהיה הבדל בין החולה הנוטה למות לבין החולה הסופי?

אברהם שטינברג:


יהיו תנאים שונים לחולה הנוטה למות הרגיל ולחולה הסופי שהגדרנו כאן.

"(ג)
קביעת רופא אחראי לפי סעיף זה תיעשה לאחר התייעצות עם הרופאים המומחים המטפלים במטופל ובמידת האפשר גם עם רופאו האישי."


יכול היה מישהו לומר: אני רוצה  יותר מ-6 חודשים. 

אבינועם רכס:


הסעיפים האלה מקובלים עליי. הדבר היחיד שאני רואה בו קושי קונקרטי הוא לקבוע שמישהו הוא חולה בשלב סופי ושנותרו לו שבועיים. שבועיים זה 14 ימים. קשה מאוד לחזות את זה, עם כל הרצון הטוב. הייתי אומר "שבועות ספורים".

אברהם שטינברג:


אולי אני אסביר את זה. הסיבה שקבענו שבועיים היתה על-פי חוות דעת של המומחים בהוספיס, שלדעתם זה דבר אפשרי, זאת הגדרה שהיא אפשרית.

מיכאלה ברקוביץ:


נכון שזאת הדעה של ד"ר בלר אבל גם אני חושבת שזה לא בדיוק נכון. כעובדת בהוספיס יום-יום כבר 15 שנים אני חושבת שאי אפשר להגיד: יש עוד שבועיים וזהו. אי אפשר. ואם יהיו 16 ימים, מה נעשה? הממוצע אצלי במחלקה נכון להיום הוא 18.5 ימים, זה לא שבועיים. 

מיכאל איתן:


אני חושב שיש לך טעות בהבנה של מה שכתוב כאן מבחינה משפטית. את מדברת כעת על מצב משפטי, לא על מצב רפואי. המצב המשפטי הוא שהרופא האחראי כשהוא מבצע את ההערכה, הוא עושה הערכה על-פי מיטב שיקול דעתו. הוא לא יכול לדעת בדיוק, והוא לא יהיה אחראי אם אחר-כך החולה שרד עוד שבוע, אבל נותנים לו אמת מידה, הוא צריך להתכוונן למשהו. אף אחד מאיתנו גם לא יודע מה יהיה מחר אבל צריך להתכוונן למשהו. נותנים לו אמות מידה. כאשר נותנים לו אמת מידה של "מספר שבועות" זה מסר אחר מאשר כאשר אומרים לו     "14 ימים". הכוונה כאן שהמסר יהיה כפי שקבעו, שזה שבועיים. זה מתייחס לאוכלוסייה מסוימת ומוציא אוכלוסייה אחרת שיכולה היתה להיות כלולה בזה אם היינו כותבים "מספר שבועות". זה עניין של הכרעה. אם את תגידי לי חודש אז זה שחי עוד שבועיים יכלל בתוך החודש אבל זה שיחיה עוד חודש וחצי במקרה כזה גם יכול להיות בפנים. אולי אחד יחיה חודש ושבוע? אין לזה סוף. 

מיכאלה ברקוביץ:


לכן אני חושבת שאי אפשר להחליט על שבועיים וזהו. 

היו"ר שאול יהלום:


כל מי שרוצה יתקשר לפרופ' שטינברג במשך השבוע הקרוב, תתקשר עם כל האנשים שעובדים עם חולים כאלה והם יגדירו ויבהירו למה הם מתכוונים כשהם אומרים שבועיים. יש להם כנראה מין הגדרה כזאת לחולה הגוסס.

אברהם שטינברג:


אותו דבר בדיוק נכון לגבי 6 חודשים. ומה אם הוא יחיה 6.5 חודשים? אתה יכול לכוון בדיוק 6 חודשים? כמו שאומר חבר הכנסת איתן, זה נותן framework. אם אתה אומר דבר ערטילאי כמו "מספר שבועות" אז זה יכול להיות עד אין-סוף.

היו"ר שאול יהלום:


צריך לשאול רופאים המטפלים בחולים גוססים. 

אבינועם רכס:


הפעולות לגבי החולה הסופי הן יותר קונקרטיות ויותר מעשיות. ההגדרה שקובעת שבועיים היא יותר קונקרטית.

אברהם שטינברג:


זה לא "שבועיים". זה "עד שבועיים".

אבינועם רכס:


אבל זה נומרי.

אברהם שטינברג:


גם 6 חודשים זה נומרי. למה "6 חודשים" זה יותר בסדר?

היו"ר שאול יהלום:


הרי הרופאים קובעים תוחלת חיים למחלות. הרופאים קובעים 14 ימים. לא שמעתי על מחלה שתוחלת החיים שלה הוא 14 ימים. לכן "עד 6 חודשים" זה תוחלת חיים, ואת זה ניתן לקבוע. זה כמובן יכול להיות אחרי 5 חודשים או 8 חודשים. אבל ברפואה אני מבין שהרופאים קבעו לעצמם קודים של תוחלת חיים. לעומת זאת, שבועיים זה לא תוחלת אלא אתה אומר: החולה נמצא במצב סופי כזה שנשארו לו ימים ספורים. אז אומר כאן פרופ' רכס שצריך למצוא הגדרה מהותית ולא מספרית. זאת אומרת, במקום "שבועיים" צריך למצוא הגדרה אחרת. הוא מציע לומר "שבועות ספורים" או "ימים ספורים". הוא אומר שכאשר אתה קובע 14 ימים זה לא הגיוני, זה לא משקף את המצב הקיים בשטח. אני מציע שאנחנו נתייעץ, או שיבואו לכאן או שתתקשרו בטלפון עם אנשים שמטפלים בהוספיסים.

מיכאל איתן:


אני יכול להגיד לך כבר שזה ייגמר ב-"3 שבועות". 

צ'רלס ספרונג:


אנחנו דנו בשאלה הזה בתת הוועדה הרפואית. קיבלנו את ההחלטה על "חצי שנה" בגלל מחקר גדול שעשו בארצות-הברית, ב- - -, מחקר שכלל כ-8,000 חולים שניבאו שימותו תוך חצי שנה. אנחנו לא נביאים, אנחנו רק רופאים, אנחנו רק בני אדם. במחקר הזה למעלה מ-90% מהחולים אכן נפטרו בתוך חצי שנה. 


אנחנו עשינו מחקר גדול גם ב"הדסה" וגם בכל אירופה על כ-4,000 חולים.

מיכאל איתן:


וכמה רופאים טעו בניבוי בכיוון ההפוך, אמרו שהחולים יחזיקו זמן רב יותר אך החולים מתו קודם? אם אין לנו את הנתונים האלה אז המספר 90% לא אומר הרבה. צריך להביא גם את הנתון ההפוך. יכול להיות שהם לקחו טווח ביטחון גדול יותר ואז הם הגיעו ל-90% הצלחה בניבוי אבל בינתיים הם השאירו בצד השני קבוצה גדולה.

היו"ר שאול יהלום:


עד הישיבה הבאה, חבר הכנסת איתן, תקרא את המחקר. 

צ'רלס ספרונג:


יש לנו אינפורמציה על חולים שהיו בטיפול נמרץ ועל חולים ששהו בהוספיס. במחקר שלנו, שבדק למעלה מ-4,000 חולים, גם ב-3 בתי-חולים בישראל – בסך הכול היו 37 יחידות לטיפול נמרץ ב-17 מדינות – נמצא כי אם היתה החלטה שזה משהו סופני ושיש להגביל טיפולים 90% ומשהו מהחולים נפטרו בתוך שבוע.

אבינועם רכס:


כי הפסיקו להם את הטיפולים. זה לא תשובה לאותה שאלה. 

היו"ר שאול יהלום:


בואו נדלג על השאלה הזאת ונתחיל לדון על מה עושים לחולה הנוטה למות ומה עושים לחולה בשלב הסופי. נחזור לעניין הזה אחרי שנבהיר בדיוק מה עושים. אני חושב שאז נהיה הרבה יותר ברורים.

אסא כשר:


אני חושב שיש כאן אי-הבנה של המושג המתמטי "תוחלת". כשאנחנו אומרים שתוחלת החיים של מישהו היא שבועיים – בזה לא אמרנו שיש לנו תחזית שהוא ימות תוך 14 ימים פלוס-מינוס יום אחד. תוחלת היא ממוצע משוקלל. כלומר, אנשים במצב שבו נמצא האיש הזה עכשיו, אחוז מסוים מהם מת תוך יום ואחוז מסוים מת תוך יומיים ואחוז מסוים מת תוך שבוע ואחוז מסוים מת תוך שבועיים ואחוז מסוים מת תוך שנה ולא תוך שבועיים. כשאנחנו עושים את הממוצע המשוקלל הזה – לזה אנחנו קוראים תוחלת. כלומר, שוכב לפנינו בן אדם. על-פי הממוצע המשוקלל הזה כל שנשאר לו לחיות הוא שבועיים. זאת הנוסחה אשר על-פיה מכניסים אנשים להוספיס, כשהתוחלת היא שבועיים. לא שהם נמצאים בהוספיס שבועיים. חלק מהם נמצא שם 3 ימים וחלק יכול להימצא 10 חודשים אבל הממוצע המשוקלל שלהם הוא השבועיים. לכן אני חושב שזה בדיוק הניסוח הנכון כי זה חלק ממה שהרופא אומר. נקבע שהרופא מוסר אינפורמציה שמנוסחת בצורה הזאת, שתוחלת חייו, כלומר הממוצע המשוקלל הזה, הוא שבועיים. 

היו"ר שאול יהלום:


ואף על-פי כן אנחנו מציעים לפרופ' שטינברג לדבר עם מנהלי הוספיסים ולשמוע איך הם מגדירים את זה.

מיכאל איתן:


אני חולק על דעתו של פרו' כשר ואני רוצה לנמק. מה שאמרת עכשיו, פרופ' כשר, הוא דבר חמור מאוד. בהנחה שאתה מבסס את החוק הזה על בסיס מוסרי ואתה מקבל החלטות מוסריות, אתה אומר שהמוסר שלך מבוסס על חישוב מתמטי ממוצע, שבמסגרתו אתה מחיל ערכים מוסריים על אנשים שנמצאים מחוץ לספקטרום שאתה קבעת שאז זה צריך לחול עליהם. אתה אומר שמבחינה מוסרית אתה תהיה מוכן לסייע לאדם שהוא במצב שאנחנו מגדירים אותו מצב סופי בהנחה שהוא יכול לחיות עוד שבועיים ימים. עכשיו פתאום אתה אומר: לא, זה יחול בממוצע המתמטי של תוחלת חיים. זאת אומרת, אם אני קבעתי שמבחינה ערכית מותר לי לנתק אותו, לא לתת לו טיפול, כמעט להפסיק את חייו, זה מה שהסכמתי לעשות למי שתוחלת חייו היא שבועיים ימים, זה הבסיס המוסרי להחלטתי, פתאום אומרים: לא, זה יהיה מתמטי. אמרת שלגבי אחד מסוים אני הולך לעשות עוול גדול כי הוא יחיה עוד שנה. זה לא שיטה. זה לא בסיס. 

אסא כשר:


אתה צודק. כל מה שאמרתי הוא רק מה היא תוחלת. 

מיכאל איתן:


כשאנחנו כבני אדם מקבלים הערכה של רופא, אנחנו נתנו לו אינדיקציה ואמרנו לו: אדוני הרופא, אתה תקבע, את זה אתה יודע לעשות הכי טוב מכולנו, בזה אנחנו יכולים להיאחז, האם לאדם הזה יש סיכוי לחיות שבועיים או 3 שבועות או 4 שבועות, כמה שנעריך. אבל אז הבדיקה היא אישית כלפי אותו אדם ספציפי. ואז אנחנו קובעים לא על בסיס תוחלת אלא על בסיס כמה שהרופא אומר שהוא יחיה.

היו"ר שאול יהלום:


אומר לך פרופ' ספרונג שאין רופא כזה שיכול לראות חולה ולהגיד את מה שאתה אומר. מה שהרופא יודע זה להסתכל במצב של החולה. לא בהגדרה של אדם באופן ספציפי אלא הוא רואה מולו חולה שהכליות שלו לא עובדות והנשימה לא עובדת וריאה אחת כבר לא פועלת, זה מה שהוא רואה. אומרים לך הרופאים שאם תאסוף 5,000 אנשים כאלה אז בממוצע - - - 

מיכאל איתן:


זה לא מעניין אותי בכלל, תסלח לי. 

היו"ר שאול יהלום:


אם זה לא מעניין אותך אז הוא יגיד לך: אני לא יודע כמה עוד נותר לו לחיות.

מיכאל איתן:


תסלח לי, שהוא יעשה אצלו את השקלול לגבי האדם שהוא רואה, שהוא מסתכל לו בעיניים, שהוא בודק אותו ורואה שהלכו לו הכליות והלכה לו ריאה. הוא יעשה לעצמו את חשבון הנפש על כל אדם ואדם כזה והוא יידע שכאשר הוא אומר שבועיים המשמעות היא שאנחנו מנתקים לו את המכשירים. זאת הבקרה האמיתית שיש לך ולא תפטור אותו באיזה ממוצעים. 

היו"ר שאול יהלום:


מה שאתה אומר הוא תיאוריה.

מיכאל איתן:


זה לא תיאוריה. זאת הפרקטיקה הכי אמיתית שיש.

היו"ר שאול יהלום:


הוא אומר: עשיתי מחקר על האנשים האלה.

מיכאל איתן:


לא מעניין אותי.

היו"ר שאול יהלום:


למה לא מעניין? אתה אדם מודרני. הוא אומר: היו לי אנשים כאלה, ראיתי אותם אבל לא החלטתי, נתתי להם עוד לחיות, חיברתי אותם למכשירים ועשיתי מחקר. יצא שאחד שחשבתי שימות מחר החזיק מעמד 10 ימים, ואחד שחשבתי שיחיה עוד 8 ימים מת אחרי 9 ימים. 

מיכאל איתן:


אני אומר לו: אדוני, אתה כרגע צריך להחליט. אני לא יודע איך. אתה למדת, תביא בחשבון את השקלול של מה שאתה יודע על הסטטיסטיקה, תקרא את המצב הרפואי.

היו"ר שאול יהלום:


היית מעדיף שיהיה כתוב כאן "אדם שהוא גוסס"? לתת הגדרה מהותית ולא להגביל את זה במספרים?

ג'ודי וסרמן:


לא, זה בעייתי מאוד. חייב להיות מספר. הוא יכול לטעות אבל הוא יכול להעריך.

מיכאל איתן:


אין לי כלי אחר. אצל כל אדם זה יכול להיות אחרת. 

אברהם רביץ:


האם הטיפול בחולה סופי שונה מהטיפול בחולה סופני?

היו"ר שאול יהלום:


כן, בוודאי. 

אברהם רביץ:


אז אנחנו בוודאי צריכים להסתכל על החולה שלפנינו.

צ'רלס ספרונג:


אנחנו דנו בשאלות האלה במשך שבועות ארוכים. צריך לתת הגדרה כלשהי. הרופא הממוצע עושה עכשיו כל מה שהוא עושה אבל לא יודע מה זה "חולה סופני". לפי החוק זה לא ברור בכלל. אנחנו נתנו נתונים על-פי הספרות הרפואית. אם אתם רוצים הגדרות אחרות - - - 

מיכאל איתן:


יש לך את ההגדרה הכי פרימיטיבית והכי מדעית שיש לאנושות להשיג. הרופא מסתכל על החולה ואומרים לו: אדוני, כאשר תגיע להערכה, על-פי מצפונך והידע שלך, שתוך שבועיים או 3 שבועות או 4 שבועות, כמה שתקבעו, לאדם הזה אין סיכוי לשרוד אז אתה תכריז עליו. זה מה שאתה צריך להחליט.

צ'רלס ספרונג:


אני אף פעם לא אומר לחולה או למשפחתו שיש לחולה רק שבועיים לחיות. אני אומר שאני לא אלוהים, אני רק רופא. לפי הספרות זה מה שידוע.

מיכאל איתן:


אז זה לא יהיה. אם אתם הולכים על-פי הגישה הזאת אז אתה לא יכול לעשות כלום.

היו"ר שאול יהלום:


אתה כן יכול. - - - 

מיכאלה ברקוביץ:


אבל אין ספרות על השבועיים האלה. על מה מדברים?

צ'רלס ספרונג:


אני רוצה לציין שזה לא ה-trigger. אנחנו לא מנתקים אף חולה. גם כשיש trigger של חצי שנה או של שבועיים אנחנו לא עושים משהו בניגוד למה שהחולה או המשפחה או האפוטרופוס רוצים. זה רק trigger להתחיל את התהליך.

אברהם רביץ:


אבל יש חולים שנשארים חולים ולא מתים בגלל עניינים פוליטיים. אנחנו כולנו חיים חולה כזה היום ... (מדבר על ערפאת).

אבינועם רכס:


אני חש אי-נוחות מהציון של מספר שבועות בתוך הצעת החוק הזאת. הייתי מציע לומר "שתוחלת חייו אינה עולה על ימים או שבועות ספורים". זה תוחם את הזמן. אחרת אי אפשר לספור.

ג'ודי וסרמן:


לא. אצלך "שבועות ספורים" זה 2-3 שבועות ואצל הרופא השני "שבועות ספורים" זה 4-6 שבועות. חייב להיות איזה גבול ברור מאוד, אחרת אי אפשר להפעיל את החוק.

אבינועם רכס:


אי אפשר ברפואה לקבוע מועדים מדויקים.

מיכאל ויגודה:


אני מזדהה מאוד עם מה שאמר חבר הכנסת איתן, שההערכה צריכה להיות לפי חולה ספציפי שעומד בפנינו. אני חושב שזאת בדיוק המשמעות של מה שכתוב בפנינו. אבל מה לעשות שמקצוע הרפואה הוא מדע לא מדויק, מדע סטטיסטי.

קריאה:


אמנות ולא מדע.

אסא כשר:


תפסיקו עם הקלישאות האלה. תוחלת חיים היא לפי טבלאות סטטיסטיות בדיעבד. כלומר במצב הרפואי הזה בדיעבד אנחנו יודעים איזה אחוז מהחולים מת אחרי X ימים או Y ימים. 

היו"ר שאול יהלום:


הוא אומר לך: תגדיר את המלכתחילה ותוותר על הבדיעבד. תנסה למצוא הגדרה. מחר ייתקל אותו רופא במפולת סלעים ויהיו בפניו 100 חולים והוא יוכל להגדיר. הוא יראה כיצד החולה נושם וכן הלאה ואז הוא יגדיר: זה סופני, זה סופני, זה סופני. יגדיר 3 חולים סופניים. אומר כאן חבר הכנסת איתן: תן לי הגדרה כללית. בסוף תעשה מחקר ובאמת תמצא שזה שבועיים בממוצע. האם אתה יכול לתת לי את ההגדרה מלכתחילה? איך?

מיכאל איתן:


אני רוצה להבהיר את דבריי. אני אומר שזה לא בעיה סטטיסטית. גם כשאתה מדבר על תוחלת חיים ואתה בא ושואל רופא: יש כאן 10 חולים, הנה התיקים הרפואיים שלהם, מי לדעתך ימות קודם ומי ימות אחר-כך – תאמין לי שהוא יגיד מי ימות קודם ומי ימות אחר-כך למרות שתוחלת החיים של כולם שווה כי כולנו ישראלים, כולנו שייכים למין זה וזה ואנחנו יודעים מה תוחלת החיים, זה כתוב בלשכה המרכזית לסטטיסטיקה. ובכל אופן כשהוא יצטרך לבדוק אחד-אחד הוא יגיד: זה לא ישרוד, זה יש לו סיכוי טוב הרבה יותר להבריא, הוא יבדוק את ההורים, הוא יבדוק את זה ואת זה. 

 
אותו דבר כאן. כאן יש בעיה מוסרית. אני לא יכול לקבל הכרעה על סמך מדע. אני אמנם איש שתומך במדע והולך עם המדע אבל בשאלה של הפסקת חיים, אם אנחנו נתחיל להגיע למנגנונים שאנחנו יודעים מראש שמחסלים אנשים שאנחנו לא רוצים לחסל אותם רק בגלל שנוח לנו סטטיסטית לבחור את המבחן הסטטיסטי, זה השתלטות של המדע על המוסר. זה אסור בשום פנים ואופן.

זאב אהרונסון:


זה מה שכתוב כאן, שהרופא האחראי מכניס אותו לאותה קבוצה של חולים בשלב סופי. אז הרופא האחראי לוקח על עצמו להחליט. 

מיכאל איתן:


אני אומר שצריכה להיות איזו התייחסות אישית. הרופא יבוא, יסתכל על החולה, הוא יביא את הסטטיסטיקה בחשבון אבל הוא יגיד: הסתכלתי, ראיתי את האדם.

בינה דיבון:


סעיף קטן 7(ב) [הישן] זה בדיוק מה שאמרת.

אברהם שטינברג:


אני מבקש להסביר מה הרעיון של הסעיפים הללו. הרי אף אחד לא חושב שמישהו יכול לכוון בדיוק ל-6 חודשים. אם מישהו חושב שזאת המשמעות של החוק הוא טועה. זה מייצג את החולה בסטנדרטים הרפואיים שאליהם אנחנו מתכוונים. ככל שאנחנו נותנים טווח ארוך יותר כך אחוז הטעות גדֵל, בניגוד למה שפרופ' רכס אומר. דווקא 6 חודשים היה צריך להטריד אותך יותר מפני שיכול להיות שה-6 חודשים הם 8 חודשים ו-9 חודשים וזה יכנס בתוך אותה סטטיסטיקה עליה פרופ' כשר מדבר. 

 
כשאנחנו אומרים שבועיים זה בא עם מספר תנאים נוספים. זה מתייחס לחולה שהוא כבר נוטה למות. הרי הוא לא יכול להיות סופי לפני שהוא עבר את התקופה שהוא נוטה למות. אז הוא היה נוטה למות, שהוא כבר עם תוחלת חיים מוגבלת מאוד. התווסף על זה כשל של מספר מערכות חיוניות בגוף. אנחנו אומרים שכאשר אתה לוקח את האדם הזה שעומד בפנינו, שהוא כבר היה נוטה למות, שיש לו כשל של מערכות חיוניות בגוף, אנחנו אומרים שאנחנו רוצים להכניס אותו לקבוצה של החולים הסופיים אם אפשר להעריך שהחולה הזה ימות בתוך שבועיים. 

 
אם נאמר "בתוך שבועיים" לדעתי אחוז הטעות יהיה קטן בהרבה מאשר אם נאמר "בתוך 6 חודשים". כי מה יכול להיות, שזה לא יהיה שבועיים אלא זה יהיה 18 ימים? לא נלך עם זה לרב. הכוונה היא להגדיר את החולה, לא לקבוע בדיוק את היום. לכן אם אנחנו אומרים סתם באופן ערטילאי "מספר שבועות" אני חושב שאנחנו מפספסים את כל הרעיון. 

אבינועם רכס:


אז תגיד "מספר ימים או שבועות", זה ישאיר אותך בתוך התחום.

אברהם שטינברג:


אפשר להגיד "מספר ימים" אבל אני חושב שזה לא יכלול שבועיים ימים. 

אסא כשר:


אני חושב שצריך להבחין בין ניסיון לעשות תחזית מדויקת במצב מסוים לגבי איש מסוים לבין הדיבורים הסטטיסטיים שהם כולם בדיעבד. צודק מאוד חבר הכנסת איתן – ואני מודה שהוועדה שלנו לא עשתה את זה בצורה שיטתית. אני חושב שבדרך כלל כשאנשים שומעים "תוחלת חיים שבועיים" אז אומרים: או.קיי, שבועיים פלוס-מינוס, על זה מדובר. לכן אין כאן אפשרות של טעות גדולה, שפתאום תכניס בטעות איש לאיזו מגירה. אנחנו צריכים להסתכל על הטעויות האלה, למרות שהאחוז שלהן קטן, מכיוון שמדובר על חיים ומוות אנחנו צריכים להסתכל בדיוק על המקרה הזה שמפתיע אותנו, במקרה הזה אפילו מפתיע אותנו נגיד לטובה. אנחנו חשבנו שנותר לו חצי שנה לחיות ובעצם אתה רואה שהוא חי כבר 10 חודשים. אנחנו צריכים לראות אם בסעיפי החוק, במקרה שאנחנו טועים בסטיית תקן גדולה, אנחנו לא פוגעים בזכויות. אני חושב שכל רוח החוק היא לעזור ולשמור על הזכויות יותר מאשר שמרו קודם אבל בכל אופן צריך בדיקה גם מהזווית הזאת, מה קורה באותם המקרים שבהם טעינו בהערכה, מכיוון שזה לא תחזית אלא זה סטטיסטיקה, ובוא נסתכל על הזנב של העקומה הזאת, דווקא הזנב בצד הטוב, הזנב החיובי, שהאדם מאריך ימים. יכול להיות שיש צורך בתיקונים במקומות כלשהם בהצעת החוק בגלל הטעות הזאת. 

ג'ודי וסרמן:


בסעיף הזה, לעניין קביעת מצבו הרפואי של חולה, בכל 3 הפסקאות אנחנו משאירים את ההחלטה הבלעדית לרופא האחראי ואנחנו בעצם לא נותנים שום say לא לחולה ולא למשפחה הקרובה. 

אברהם שטינברג:


משום שזאת הגדרה רפואית.

ג'ודי וסרמן:


ובכל זאת, יש לנו כאן אדם שיכול להיות חזק במיוחד או חלש במיוחד, שהוא יכול אולי לפחות לערער על הקביעה.

מיכאל ויגודה:


אם הוא חולק הוא יכול ללכת לוועדה המוסדית ולערער. 

ג'ודי וסרמן:


אני מדברת על ההערכה. לא על הפעולה הרפואית. 

מיכאל ויגודה:


אדם סבור שהוא נכנס להגדרה של חולה הנוטה למות והוא רוצה ליהנות מן הזכויות שניתנות בחוק הזה לחולה הנוטה למות, והרופא האחראי הגדיר אותו לא ככזה. אז הוא בא עם תעודות רפואיות אחרות או עם חוות דעת אחרת והוא רוצה להשמיע אותה. על-פי הצעת החוק שלפנינו הוא רשאי לערער על כך ולהשמיע דברים והוועדה המוסדית היא שתחליט האם הוא נכנס להגדרה או לא.

היו"ר שאול יהלום:


רבותי, אני נשאר בדעתי. קראנו קריאה ראשונה, התווכחנו ואנחנו נחזור לסעיף כשנראה מה אומרים על זה. בינתיים אני מציע לרופאים שבתוכנו שיש להם חששות להתייעץ עם אנשים שמטפלים בחולים כאלה, עם אותם אנשים שמטפלים בהוספיס, איך הם רואים את ההגדרה. 

אבינועם רכס:


לא כל האנשים נפטרים בהוספיס. הם נפטרים גם במחלקות אחרות. 

מיכאלה ברקוביץ:


דווקא מעט חולים נפטרים בהוספיס. 

אבינועם רכס:


אחרי 30 שנה אתה שולח אותי להתייעץ עם רופאים אחרים? זה לא מתאים. 


אי אפשר להיכנס להגדרה שהיא מספר מדויק.

היו"ר שאול יהלום:


שמענו. אני רק אומר, ואף על-פי כן, מי שלא כל-כך בקי כמוך, אני מציע לבדוק האם יש הגדרה אקוויוולנטית. 


"ימים ספורים" זה בסדר אבל אם תגיד "שבועות אחדים" זה יכול להיות חודשיים וחצי. 

אברהם שטינברג:


"ימים ספורים" זה בטח בסדר. השאלה אם זה לא מצמצם מדי. 

ג'ודי וסרמן:


"ימים ספורים" זה 4-5 ימים. זה לא 14 ימים.

מיכאל ויגודה:


יש לי שאלה על הגדרה מסוימת שאני חושב שתעלה לדיון, אם לא מייד אז כשנמשיך. פרופ' שטינברג, כאשר הוועדה קבעה שהחולה הנוטה למות הוא אדם שתוחלת החיים שלו אינה עולה על 6 חודשים אני חושב שראוי שיהיה ברור, לפחות בדברי ההסבר, למה הרופאים מתכוונים כשאומרים שיש לו עוד 6 חודשים. יש לו עוד 6 חודשים עם טיפול רפואי או בלי טיפול רפואי?

זאב אהרונסון:


אף אחד לא חי 6 חודשים בלי טיפול רפואי.

מיכאל ויגודה:


עם טיפול. אני מציע שלפחות נרשום את זה. תדעו שכאשר עוסקים במאטריה הזאת בהמשך השאלה הזאת תעלה. אני חושב שראוי לכתוב, לפחות בדברי ההסבר, שהכוונה היא שאין לו סיכוי לחיות יותר מאשר 6 חודשים כאשר מטפלים בו, ואז כאשר נימנע מטיפול בו - - - 

ג'ודי וסרמן:


זה צריך להיות בחוק. לא בדברי ההסבר.

מיכאל ויגודה:


אז צריך לכתוב "6 חודשים עם טיפול". אני חושב שחשוב לכתוב את זה כי אחרת זה פותח פתח גם לפרשנות אחרת. 

אבינועם רכס:


זאת הערה נכונה. התיקון צריך להיות "עם ובלי טיפול רפואי" כי יש מצבים שלא מטפלים כלל כי לא יכולים לעשות כלום. 

אברהם שטינברג:


הוא מתכוון "למרות טיפול רפואי". צריך להוסיף את זה.

אברהם רביץ:


החולה הסופי, כשאנחנו מגדירים אותו על-פי מה שהחלטנו, חולה שנותרו לו עוד שבועיים לחיות או מה שלא יהיה, הוא נכנס לקטגוריה. האם זה יקבע באופן שרירותי לרופא את מי לחבר למכונה?

אברהם שטינברג:


לא. רק לפי רצונו.

אברהם רביץ:


נניח שיש באותו בית-חולים רק מכונה אחת והרופא צריך להחליט את מי לחבר למכונה. 

אברהם שטינברג:


זה שאלה של סדר קדימויות אבל לא נפתור אותה בחוק שלפנינו. 

אברהם רביץ:


אחרת, בשביל מה צריך את ההגדרה?

היו"ר שאול יהלום:


כשהוא אומר: אל תחבר אותי למכונה, אתה לא מתחשב בדעתו אם הוא לא בקטגוריה הזאת. נניח שהוא לא רוצה להתחבר למכונה אבל יש לו עוד שנתיים לחיות אז אתה אומר לו: אני בכלל לא מסתכל עליך. 


תודה רבה, רבותי.


הישיבה ננעלה בשעה 15:40
